Σίμος Κεδίκογλου: Δεν εγκαταλείπω στα δύσκολα. Δεν ακολουθώ ευκαιριακές τακτικές. Η Ελλάδα πρέπει να κρατηθεί σταθερή και οι Έλληνες στα πόδια τους, άλλος δρόμος δεν υπάρχει. - Σίμος Κεδίκογλου | Σίμος Κεδίκογλου\nΣίμος Κεδίκογλου: Δεν εγκαταλείπω στα δύσκολα. Δεν ακολουθώ ευκαιριακές τακτικές. Η Ελλάδα πρέπει να κρατηθεί σταθερή και οι Έλληνες στα πόδια τους, άλλος δρόμος δεν υπάρχει.\n«Κάποιοι έβαλαν τις κομματικές σκοπιμότητες πάνω απ’ όλα και επιδείξανε και την αντίστοιχη αλαζονεία η οποία θα τιμωρηθεί από τους πολίτες» δήλωσε ο Σίμος Κεδίκογλου βουλευτής Εύβοιας της ΝΔ σε συνέντευξη που παραχώρησε στον Evripo 90 FM και στην δημοσιογράφο Έφη Ντίνη, τονίζοντας παράλληλα, ότι η διενέργεια των εκλογών έρχεται σε αντίθεση με το κοινό αίσθημα καθώς είχαν αρχίσει ήδη να φαίνονται τα πρώτα ουσιαστικά σημάδια εξόδου από την κρίση και βρισκόμασταν στην τελευταία φάση της δανειακής σύμβασης. Επεσήμανε ότι το οικονομικό μοντέλο που είχαμε, το κρατικοδίαιτο μοντέλο του ολοένα και μεγαλύτερου δανεισμού έφθασε στο φυσικό του τέλος, στο σημείο όπου δανειζόμασταν όλο και περισσότερο μέχρι που δεν μας δάνειζε πια κανείς και το μνημόνιο ήταν μία ειδική δανειακή σύμβαση για κάποιον που δεν τον δανείζει κανένας για αυτό και είχε συγκεκριμένους όρους. Όπως είπε, πρέπει να αλλάξουμε. Πια δεν μας δανείζει κανένας και είναι επιτακτική ανάγκη να φτιάξουμε μία νέα σύγχρονη και ανταγωνιστική οικονομία σε υγιή θεμέλια.\nΟ Σίμος Κεδίκογλου κάλεσε την αντιπολίτευση να απαντήσει στο ερώτημα που θα βρεθούν τα χρήματα για να καλυφθούν οι βασικές χρηματοδοτικές ανάγκες της Ελλάδας για τα επόμενα δύο χρόνια που ανέρχονται στο ύψος των 50 δις. Ευρώ και συγκεκριμένα που θα εξευρεθούν, αν ο ΣΥΡΙΖΑ επιλέξει να τα «σπάσει» με τους δανειστές. «Οι Έλληνες –είπε- θα πρέπει να θυμούνται πολύ καλά πότε άκουσαν ξανά ότι λεφτά υπάρχουν και ποια ήταν η συνέχεια», ζητώντας να μην επαναληφθεί η ιστορία, γιατί επαναλαμβάνεται ως φάρσα και θα είναι μία τραγική φάρσα.\nΠαραδέχτηκε ότι σημειώθηκαν αστοχίες και έγιναν λάθη καθώς έπρεπε μέσα σε ελάχιστο χρόνο να γίνουν μαζεμένες αλλαγές που ΘΑ έπρεπε να είχαν γίνει τα τελευταία 10 χρόνια, ωστόσο, διορθώνονται, διορθώθηκαν και θα συνεχίσουν να διορθώνονται.\nΟ Σίμος Κεδίκογλου απαντώντας στη συνέχεια στο ερώτημα τι θα σημάνει ενδεχόμενη αλλαγή κυβέρνησης για την πορεία των έργων υποδομής που έχουν δρομολογηθεί και συγκεκριμένα για την Εύβοια, όπως είναι το σημαντικό έργο της περιφερειακής παράκαμψης Χαλκίδας, υποστήριξε ότι αν μία επόμενη κυβέρνηση αποφασίσει να τα σπάσει με την Ευρώπη δεν θα υπάρχει χρηματοδότηση μέσω ΕΣΠΑ.\nΙδιαίτερη αναφορά έκανε σε μία σειρά έργων που δείχνουν τα πρώτα σημάδια ανάπτυξης τα οποία υπάρχει κίνδυνος να χαθούν, υπογραμμίζοντας ότι η Εύβοια τον τελευταίο χρόνο απορρόφησε πάνω από τον μισό εθνικό προϋπολογισμό για λιμενικά έργα, γιατί είναι ο μόνος και ο πρώτος μέχρι αυτή τη στιγμή Νομός που έχει Οργανισμό Λιμένων. Επίσης, γίνονται πύλες εισόδου στην Κάρυστο, στην Κύμη και στην Αιδηψό, τα λιμάνια ήταν ξεχασμένα και παράνομα και τώρα τα νομιμοποιούν, το Μαντούδι μετά από 15 χρόνια ξαναδουλεύει. Στη Χαλκίδα πουλήθηκε επιχείρηση βρέθηκαν νέοι επενδυτές. Επίσης, έχουμε τις μελέτες του βόρειου άξονα που ολοκληρώνονται και μπορεί να προωθηθεί για υλοποίηση, το 2013 η Εύβοια εντάθχηκε στα Διευρωπαϊκά Δίκτυα. Ακόμα, στο Νότιο άξονα ξεκινάει ξανά το έργο Στύρα-Νέα Στύρα- Πόρτο Λάφια μπαίνει εργολάβος, αντίστοιχα στην παράκαμψη Αιδηψού στο δρόμο Άγιος Νικόλαος – Γιάλτρα στους Καλλιανούς, στον Άγιο Δημήτριο στον Κάβο Ντόρο προχωράνε έργα.\nΕρωτηθείς για το πως σχολιάζει τα όσα παράπονα ακούγονται για την περίοδο που διετέλεσε Κυβερνητικός Εκπρόσωπος, ότι δηλαδή δεν ενδιαφέρθηκε για το Νομό, τους παρέπεμψε σε συγκεκριμένες παρεμβάσεις του στον τομέα της υγείας και της παιδείας, διευκρινίζοντας ότι δεν μπορούσε ως κυβερνητικός εκπρόσωπος να βγάζει ανακοινώσεις και να περηφανεύεται για το τι έχει κάνει για τον τόπο του ή πόσα Λιμεναρχεία και λιμενικούς Σταθμούς κράτησε σε σύγκριση με άλλες περιοχές της Ελλάδας ή στα ΤΕΙ Ψαχνών όπου ο αριθμός των εισακτέων παρέμεινε σταθερός ενώ σε όλη την υπόλοιπη Ελλάδα στα ΤΕΙ μειώθηκε. «Θεωρώ, είπε χαρακτηριστικά, ότι έκανα το καθήκον μου. Το πρώτιστο καθήκον ήταν να κρατήσουμε ζωντανή τη χώρα και από εκεί και πέρα στην Εύβοια να προωθηθούν αυτά που χρειαζόμασταν για να μπούμε σε τροχιά ανάπτυξης».\nΑνέφερε ότι οι συμπατριώτες του τον ξέρουν, γνωρίζουν ότι δεν εγκαταλείπει στα δύσκολα και δεν ακολουθεί ευκαιριακές τακτικές, γνωρίζουν ότι δεν σκόρπισε κουπόνια κοινωνικού τουρισμού ούτε έταξε χορηγίες σε συλλόγους που δεν έχουν σχέση με το αντικείμενο του Υπουργείου του, ούτε σκόρπισε λεφτά. Στο μέτρο αυτό – επεσήμανε- και στο πλαίσιο αυτό προσπάθησε να κάνει ό, τι καλύτερο μπορούσε για τον τόπου του, κάτι που μία σειρά από παραγωγικούς φορείς της Εύβοιας μπορούν να το επιβεβαιώσουν.\nΟ Σίμος Κεδίκογλου τόνισε: « Όσοι μας εγκατέλειψαν το 2012 άλλαξαν την πολιτική ιστορία της Ελλάδας. Η ΝΔ όδευε προς αυτοδυναμία και θα είχε χειριστεί διαφορετικά και ταχύτερα τα πράγματα. Θα είχε καθαρή αυτοδυναμία απλώς να θυμόμαστε και να μαθαίνουμε. Έχει σημασία για μένα να είσαι σταθερός και συνεπής στις θέσεις σου, δεν είναι εποχές για κολοτούμπες, νομίζω οι πολίτες απαιτούν και δικαίως συνέπεια ευθύνη και καθαρότητα. Είναι πραγματικά πολύ κρίσιμες εκλογές θα σφραγίσουν τη μελλοντική πορεία της Ελλάδας»\nΝτίνη: Ήδη στο στούντιο του Εvripos 90 fm βρίσκεται ο πρώην Υπουργός και βουλευτής της ΝΔ ο κ. Κεδίκογλου Σίμος και δημοσιογράφος με αυτή την ιδιότητα θα τον έχουμε;\nΚεδίκογλου: Χρόνια πολλά σε όλους να είναι καλή χρονιά το 2015, εύχομαι υγεία αγάπη και δύναμη και να ναι η επόμενη χρονιά καλύτερη για όλους μας.\nΝτίνη: Ήταν μία χρονιά εξελίξεων, φτάνοντας στο τέλος είχαμε το θέμα των πρόωρων εκλογών σε λιγότερο χρονικό διάστημα από 40 μέρες.\nΚεδίκογλου: Το δυστυχές είναι ότι η διενέργεια των εκλογών έρχεται σε αντίθεση με το κοινό αίσθημα, νομίζω ότι καταγράφηκε σε όλες τις δημοσκοπήσεις, αλλά δεν χρειαζόντουσαν κ δημοσκοπήσεις και μία βόλτα στις αγορές των πόλεων όλοι έλεγαν το ίδιο, δεν χρειάζονται εκλογές αυτή τη στιγμή. Δυστυχώς δεν μπορέσαμε να το αποτρέψουμε. Δεν χρειάζεται να συζητήσουμε ποιος ευθύνεται, έχει γίνει σαφές σε όλους, κάποιοι έβαλαν τις κομματικές σκοπιμότητες πάνω απ’ όλα και επιδείξανε και την αντίστοιχη αλαζονεία που πιστεύω ότι θα τιμωρηθεί από τους πολίτες.\nΝτίνη: Ο κόσμος με τον οποίο συνομιλείτε καθημερινά τι μηνύματα σας στέλνει ήθελαν ή όχι τις εκλογές;\nΚεδίκογλου: Όχι δεν τις ήθελαν. Πάνω που είχε αρχίσει να κινείται η αγορά. Σε περιοδείες που κάνω σε χωριά της Εύβοιας μαγαζάτορες που δεν είχαν ψηφίσει ΝΔ στις τελευταίες εκλογές έλεγαν: «προς Θεού πάνω που αρχίσαμε να δουλεύουμε μην στραγγίξει πάλι η αγορά». Δυστυχώς αυτό δεν έγινε.\nΝτίνη: Είδαμε και τη βουτιά στο χρηματιστήριο\nΚεδίκογλου: Δεν χρειάζεται, δείτε τον τζίρο στη λιανική πώληση, μία κάθετη πτώση του τζίρου. Είναι λογικό όταν ο κόσμος φοβάται το τι μέλλει γενέσθαι τότε κόβει ακόμα και τις σταθερές του δαπάνες.\nΝτίνη: Εδώ να σταθούμε λίγο ο κόσμος μάτωσε και αυτό που σήμανε το μεγαλύτερο πρόβλημα ήταν η αβεβαιότητα στο μέλλον, τι το επόμενο θα μας βρει, που σημαίνει φρενάρω τον επιχειρηματία που ενδεχομένως έχει χρήματα να επενδύσει στη χώρα και δεν του δίνω την ευκαιρία να επενδύσει με τον τρόπο που θέλει γιατί δεν ξέρει τι θα του ξημερώσει. Η αβεβαιότητα ήταν το μεγαλύτερο θέμα.\nΚεδίκογλου: Πρώτα απ’ όλα δεν αφορά μόνο τους ξένους επενδυτές υπάρχουν και πάρα πολλοί Έλληνες επιχειρηματίες που ήταν έτοιμοι να κάνουν επέκταση δραστηριοτήτων, είτε να μεγαλώσουν τις μονάδες τους, την παραγωγή τους και τώρα συγκρατούνται και περιμένουν να δούνε τις εξελίξεις. Είναι ένα φυσικό αποτέλεσμα της αβεβαιότητας και σας λέω ότι είναι μεγάλη η αβεβαιότητα γιατί εκεί που βρισκόμασταν σε ένα δρόμο που μας έβγαζε από την κρίση, ήμασταν στην τελευταία φάση της δανειακής μας σύμβασης…\nΝτίνη: Ή τουλάχιστον παράλληλα θα βλέπαμε και κάποια πράγματα διαφορετικά.\nΚεδίκογλου: Και είχαν αρχίσει, λένε πολλοί ναι είχαν βελτιωθεί οι αριθμοί αλλά η ζωή μας η καθημερινότητά μας είχε μείνει ίδια. Ναι έτσι γίνεται να υπενθυμίσω ότι από την αρχή της κρίσης από το 2008 είχαν αρχίσει να δείχνουν οι αριθμοί ότι πάμε άσχημα, αλλά στην καθημερινότητά μας αυτό το νιώσαμε το 2010. Έτσι γίνεται και στο τέλος της κρίσης, πρώτα βελτιώνονται οι δείκτες ανάπτυξης, παραγωγικότητας ακόμα και ο δείκτης της ανεργίας που τους τελευταίους τρεις μήνες έπεφτε σταθερά και είχαμε το μεγαλύτερο ρυθμό μείωσης της ανεργίας σε όλη την Ευρώπη. Αυτά ήταν μικρά μεν, αλλά ουσιαστικά σημάδια που έδειχναν τη μεταστροφή. Να κάνουμε και την αυτοκριτική μας, θεωρώ ότι υπήρξε το τελευταίο διάστημα ένα φρενάρισμα των μεταρρυθμίσεων, εκεί που έπρεπε να τρέχουμε τις μεταρρυθμίσεις, γιατί η ουσία του προβλήματος μας, ποια είναι; ότι το οικονομικό μοντέλο που είχαμε, το κρατικοδίαιτο μοντέλο του ολοένα και μεγαλύτερου δανεισμού έφθασε στο φυσικό του τέλος, στο σημείο όπου δανειζόμασταν όλο και περισσότερο μέχρι που δεν μας δάνειζε πια κανείς και το μνημόνιο ήταν μία ειδική δανειακή σύμβαση για κάποιον που δεν τον δανείζει κανένας για αυτό και είχε συγκεκριμένους όρους.\nΝτίνη: Ναι αλλά δεν το διαπραγματευτήκατε το μνημόνιο όπως έπρεπε.\nΚεδίκογλου: Στην πρώτη φάση το 2010 δεν έγινε καμία διαπραγμάτευση. Από το 2012 που έχω και προσωπική εμπειρία μπορώ να σας διαβεβαιώσω ότι γίνανε σκληρές διαπραγματεύσεις. Άλλαξε και η ουσία της δανειακής σύμβασης, μπήκε η παράμετρος της ανάπτυξης μέσα, αλλάξαμε σημαντικά στοιχεία στη δανειακή σύμβαση και πρέπει να ολοκληρωθεί. Είναι ένα ερώτημα που πρέπει να απαντήσει και η αντιπολίτευση. Οι βασικές χρηματοδοτικές ανάγκες της Ελλάδας για τα επόμενα δύο χρόνια είναι 50 δισεκατομμύρια ευρώ. Από πού θα βρεθούν αυτά τα λεφτά αν ο ΣΥΡΙΖΑ επιλέξει να τα «σπάσει» με τους δανειστές γιατί αυτό ακούμε. Θα κάνουν δημοψήφισμα; Αυτό είναι αυτοκτονία.\nΝτίνη: Για να γίνει δημοψήφισμα θα πρέπει και ο λαός να έχει στα χέρια του χειροπιαστά πράγματα για να ξέρει τι θα ψηφίσει\nΚεδίκογλου: Τι δημοψήφισμα θα κάνεις; Τι θα πεις, μέσα ή έξω από το ευρώ;\nΝτίνη: Με ποιο σκεπτικό θα πάμε σε αυτή τη διαδικασία;\nΚεδίκογλου: Δεν ξέρω ρωτήστε την κα Φωτίου του ΣΥΡΙΖΑ που το είπε χθες. Τέτοια μηνύματα πρέπει να προβληματίζουν τον κόσμο γιατί στις διεθνείς αγορές βλέπουμε ήδη τον αντίκτυπο.\nΝτίνη: θέλω να μου πείτε στο κομμάτι των μνημονίων, αν θα μπορούσαν να είχαν αποφευχθεί οι περικοπές συντάξεων και μισθών και αυτό που έγινε με τους υπαλλήλους που έχασαν τις δουλειές τους, το ότι δεν υπήρχε σχεδιασμός για το πώς θα σωθεί ένα μέρος αυτής της κοινωνίας.\nΚεδίκογλου: Πρώτα απ’ όλα όταν μιλάμε για απολύσεις είναι αποκλειστικά στον ιδιωτικό τομέα που πλήρωσε το μεγαλύτερο βάρος της κρίσης, υπήρξαν φυσικά μειώσεις μισθών στο δημόσιο τομέα, αλλά οι απώλειες των θέσεων εργασίας, ένα εκατομμύριο και πλέον, ήταν στον ιδιωτικό τομέα. Είχαμε ένα μοντέλο οικονομικό που έφθασε στο φυσικό του τέλος. Πρέπει να αλλάξουμε. Δεν μας δανείζει πια κανείς, πρέπει να φροντίσουμε να νοικοκυρέψουμε τα του οίκου μας, να φτιάξουμε μία νέα σύγχρονη ανταγωνιστή οικονομία σε υγιή θεμέλια, γιατί θα θέλαμε πάρα πολύ να είχαμε λιγότερη ανάγκη εσόδων. Να μην πρέπει δηλαδή το Κράτος να χρειάζεται τόσα έσοδα και θα θέλαμε επίσης να είχαμε και μεγαλύτερη δυνατότητα δαπανών ειδικά για τους τομείς της υγείας και της παιδείας, αυτά πρέπει να βρίσκονται σε μία ισορροπία. Τα έσοδα και τα έξοδά σου, αυτό ισχύει για κάθε άνθρωπο για κάθε σπιτικό και για κάθε Κράτος. Αυτά πρέπει να τα ισοσκελίζεις.\nΝτίνη: Μήπως αυτά έγιναν πολύ γρήγορα για την Ελλάδα;\nΚεδίκογλου: Αυτό ήταν το πρόβλημα, οι περισσότερες αλλαγές έπρεπε να έχουν ξεκινήσει εδώ και 10 χρόνια. Δυστυχώς, βρεθήκαμε στο σημείο που έπρεπε μέσα σε ελάχιστο χρόνο να γίνουν μαζεμένες αλλαγές που έπρεπε να είχαν γίνει τα τελευταία 10 χρόνια, οπότε είναι φυσικό να υπάρξουν και λάθη και αστοχίες και παραλείψεις, οι οποίες διορθώνονται, διορθώθηκαν και θα συνεχίσουν να διορθώνονται, αλλά έπρεπε να αλλάξουν όλα σχεδόν μαζί.\nΝτίνη: Έδειξε το σκληρό της πρόσωπο και σε ό, τι έχει να κάνει με τα Ασφαλιστικά Ταμεία υπήρχε μία αδιάλλακτη στάση σε κάποια θέματα κ Κεδίκογλου.\nΚεδίκογλου: Το ασφαλιστικό είναι ένα μεγάλο ζήτημα που η ελληνική κοινωνία και η ελληνική πολιτική σκηνή εθελοτυφλούσε τα τελευταία 15 χρόνια. Θέλω να θυμίσω, είχε γίνει το 1992 μία αρχή αλλαγής με το Νόμο Σιούφα τότε στην Κυβέρνηση Μητσοτάκη δυστυχώς έμεινε ημιτελής. Μετά για να κάνουμε την αυτοκριτική μας, όταν ο Τάσος Γιαννίτσης στα τέλη της δεκαετίας του 1990 πρότεινε μία σειρά αλλαγών για το ασφαλιστικό μας σύστημα, γιατί ήταν φτιαγμένο σε μία Ελλάδα που κάθε οικογένεια είχε πάνω από 2-3 ή και 4 παιδιά σε μία Ελλάδα που η αναλογία εργαζόμενων προς ασφαλισμένους ήταν τρία προς ένα και έχουμε φθάσει στο κάτω από ενάμιση προς ένα δηλαδή έχει εγγενή προβλήματα το μοντέλο του ασφαλιστικού μας συστήματος που θα έπρεπε να έχουμε καταπιαστεί πολύ νωρίτερα, γιατί ξέρετε το ασφαλιστικό σύστημα είναι πάνω απ’ όλα μία συμφωνία μεταξύ γενεών. Η γενιά που δουλεύει σήμερα πληρώνει τις συντάξεις της προηγούμενης γενιάς με την προϋπόθεση η επόμενη γενιά να πληρώσει τις δικές της συντάξεις. Το σημαντικό είναι πως θα μπορέσουν οι σημερινοί νέοι να έχουν σύνταξη, γιατί βλέπετε ότι σε πολλά ταμεία η κατάσταση είναι απελπιστική, τα έσοδα που έχουν από τους ασφαλισμένους δεν επαρκούν για τις ανάγκες τους.\nΓΙΑ ΤΙΣ ΠΡΟΤΕΡΑΙΟΤΗΤΕΣ ΣΤΗ ΔΗΜΟΣΙΑ ΥΓΕΙΑ ΚΑΙ ΠΑΙΔΕΙΑ\nΚεδίκογλου: Τα Νοσοκομεία δέχονται κάθε ασθενή και όχι μόνο Έλληνες πολίτες. Ήμαστε ανοικτή δημοκρατική κοινωνία που προσπαθούμε να φροντίζουμε όλο τον κόσμο δεν νομίζω ότι υπάρχει Έλληνας που θέλει οποιοσδήποτε άνθρωπος να πεθαίνει στη χώρα μας. Γίνεται μία μεγάλη προσπάθεια θέλω να σας υπενθυμίσω ότι η κατά κεφαλή ιατροφαρμακευτική δαπάνη στην Ελλάδα ήταν διπλάσια απ’ ότι στη Γερμανία με τα στοιχεία προ της κρίσης, υπήρχε μία μεγάλη σπατάλη αυτό το ομολογούν όλοι τώρα πρέπει να γίνει πιο ορθολογική διαχείριση γιατί υπάρχει αυτή η εξίσωση έσοδα –δαπάνες. Θα θέλαμε να είχαμε μεγαλύτερες δυνατότητες για δαπάνες ειδικότερα στους τομείς της υγείας και της παιδείας. Είδατε ότι η φοροδοτική ικανότητα των Ελλήνων έχει εξαντληθεί και είναι ενάντια στην ιδεολογία μας, η ΝΔ είναι υπέρ ενός συστήματος της ελεύθερης αγοράς που ευνοεί την επιχειρηματικότητα με λιγότερους φόρους, έτσι ώστε να μπορεί να αναπτυχθεί η οικονομία δυστυχώς βρεθήκαμε σε μία τέτοια συγκυρία που δεν υπήρχε άλλος τρόπος να καλύψουμε τις δαπάνες του κράτους τις μειωμένες αλλά και πάλι δεν βγαίνουν τα νούμερα.\nΝτίνη: Τα πράγματα είναι δεδομένα, δεν υπάρχουν χρήματα. Έρχεται ο ΣΥΡΙΖΑ ως Άγιος Βασίλης μέρες που είναι και από πού θα εξοικονομηθούν χρήματα για να αλλάξει η εικόνα της χώρας.\nΚεδίκογλου: Οι Έλληνες θα πρέπει να θυμούνται πολύ καλά πότε άκουσαν ξανά ότι λεφτά υπάρχουν και ποια ήταν η συνέχεια. Ας μην επαναληφθεί η ιστορία γιατί επαναλαμβάνεται ως φάρσα και θα είναι μία τραγική φάρσα.\nΝτίνη: Υπάρχει κόσμος που επιζητά αλλαγή ίσως μέσα από τη συγκυβέρνηση ή αλλαγή προσώπων σε θέσεις μήπως αλλάξει κάτι στη διαπραγμάτευση, γιατί ο Αντώνης Σαμαράς με τον κ. Βενιζέλο δεν μπήκε στη διαδικασία να αλλάξει κάποια πράγματα πριν πάμε στην εκλογή Προέδρου της Δημοκρατίας που ήξερε ότι υπάρχει πιθανότητα να οδηγήσει τη χώρα σε εκλογές\nΚεδίκογλου: Να σας απαντήσω σαν δημοσιογράφος, αν έκανε κάτι τέτοιο ο Αντώνης Σαμαράς οι τίτλοι στις εφημερίδες θα ήταν προεκλογικός ανασχηματισμός. Θέλαμε να κρατήσουμε την εικόνα σταθερότητας. Είναι πολύ σημαντική και η εικόνα που εκπέμπει η Ελλάδα στο εξωτερικό, για αυτό και οι αλλεπάλληλες εκκλήσεις κατά τη διάρκεια των ψηφοφοριών για την εκλογή Προέδρου. Βλέπατε ότι ο ΣΥΡΙΖΑ συνέχεια έλεγε, προσπαθούσε να βρει τρόπους να ρίξει την Κυβέρνηση, προτάσεις μομφής που δεν μπορούσε να καταθέσει δηλαδή δεν διαβάζανε και το Σύνταγμα ούτε τον κανονισμό της Βουλής λέγανε ότι η Κυβέρνηση θα πέσει το φθινόπωρο του 2012 μετά ότι θα πέσει την άνοιξη του 2013, δεν επαληθεύτηκε καμία από τις προβλέψεις ή τις προσδοκίες τους. Χρησιμοποιήσανε τώρα το Σύνταγμα γιατί είναι μία ιδιόμορφη εκδοχή Συνταγματικού πραξικοπήματος όταν χρησιμοποιείς τη διαδικασία εκλογής Προέδρου για κάτι που δεν ήταν ο στόχος του Νομοθέτη, που δεν ήταν να γίνονται βουλευτικές εκλογές με την εκλογή Προέδρου της Δημοκρατίας, αλλά να προωθείται η συναίνεση μεταξύ των κομμάτων τουλάχιστον για το πρόσωπο του ανώτατου πολιτειακού άρχοντα. Αντίθετα αυτή η διαδικασία είδαμε να χρησιμοποιείται για κομματικές σκοπιμότητες. Είναι σοβαρότατες οι ευθύνες όσων επέλεξαν αυτή την τακτική και βλέπετε διάχυτη αυτή την αλαζονεία από την πλευρά του ΣΥΡΙΖΑ που πιστεύω ότι θα τιμωρηθεί στις κάλπες.\nΝτίνη: Θα ήταν διαφορετικά τα πράγματα αν η ΝΔ είχε αυτοδυναμία;\nΚεδίκογλου: Θα μπορούσαμε να έχουμε προχωρήσει πολύ πιο γρήγορα μεταρρυθμίσεις, νομοθετικές ρυθμίσεις . Από την προσωπική μου εμπειρία ως μέλος της Κυβέρνησης σε νομοθετικές ρυθμίσεις που έπρεπε να περάσω εγώ στον τομέα ευθύνης μου των Μέσων Ενημέρωσης και μιλάμε για διατάξεις που δεν υπήρχε καμία αντίρρηση ούτε καν από την αντιπολίτευση, μέχρι να συμφωνήσουν οι τρεις εταίροι για να πάνε στη Βουλή οι ρυθμίσεις περνάγανε δύο και τρεις μήνες χανόταν πολύτιμος χρόνος. Ήταν ένα κέρδος για την πολιτική μας ζωή σε μία χώρα που δεν είχαμε κουλτούρα συναίνεσης αρχίσαμε να μαθαίνουμε να συνεννοούμαστε. Όμως και πάλι σας λέω απογοητεύομαι όταν σήμερα ανταλλάσσουμε φραστικά πυρά για τα ζητήματα που βλέπετε στα πρωτοσέλιδα των εφημερίδων αντί να συζητάμε για την ουσία και η ουσία είναι να κάτσουμε όλοι μαζί και να δούμε αυτή την οικονομία μας πως μπορούμε να την αναπτύξουμε. Δεν πρόκειται να βελτιωθεί η ζωή μας αν δεν βελτιώσουμε την οικονομία μας δεν θα μας δώσει κανένας χαριστικά λεφτά. Ακούς από το ΣΥΡΙΖΑ πως δεν θα πληρώσουμε τα δανεικά που χρωστάμε και θα ζητήσουμε άλλα δανεικά για ανάπτυξη. Πείτε τε μου σε ποιον θα πας και θα του πεις δεν σου δίνω αυτά που σου χρωστάω και θα μου δώσεις και άλλα. Ούτε σε επίπεδο καφενείου δεν γίνεται αυτό αποδεκτό.\nΝτίνη: Κινδυνεύει η χώρα να βγει από την ΕΕ με μία κυβέρνηση ΣΥΡΙΖΑ;\nΚεδίκογλου: Με μία κυβέρνηση η οποία δεν αντιλαμβάνεται ούτε το πώς έχουν τα πράγματα στην Ευρώπη, ούτε ότι τα κράτη πρέπει να τηρούν τις δεσμεύσεις τους, ούτε τα στοιχειώδη χρηματοοικονομικά ότι τα δανεικά δεν στα χαρίζει κανένας χωρίς λόγο, για να πετύχουμε το κούρεμα του χρέους που ήταν ένα πολύ μεγάλο κούρεμα έγινε επί κυβερνήσεως Σαμαρά, το μεγαλύτερο που έχει γίνει στη νεότερη ιστορία, το πετύχαμε γιατί αναλάβαμε συγκεκριμένες δεσμεύσεις και αλλάξαμε συγκεκριμένα πράγματα στην οικονομία μας. Δεν ολοκληρώθηκαν αυτές οι αλλαγές, αλλά αυτός είναι ο μόνος δρόμος. Αντί να συζητάμε πως θα αξιοποιήσουμε τα συγκριτικά πλεονεκτήματα της οικονομίας μας σε κάθε τομέα χωριστά και σε κάθε τόπο συγκεκριμένα και πως θα μεγαλώσουμε την πίτα για να φτάνει σε κάθε πολίτη ένα μεγαλύτερο κομμάτι καθόμαστε τώρα και συζητάμε για πράγματα που για μένα είναι δευτερεύοντα. Εμένα το μείζον ζητούμενο είναι για παράδειγμα η Εύβοια…\nΝτίνη: Αυτό είναι το θέμα να πάμε στα τοπικά έχουν δρομολογηθεί κάποια πράγματα\nΚεδίκογλου: Ένα πράγμα σημαντικό που έχει οριστικά δρομολογηθεί έχει ενταχθεί το πρώτο μεγάλο έργο που θα γίνει στην Εύβοια από το 1989 κοντά 30 χρόνια είχε να γίνει μεγάλο έργο στην Εύβοια από την εποχή της ψηλής γέφυρας τώρα εντάχθηκε ο περιφερειακός της Χαλκίδας. Ένα έργο 189 εκ ευρώ και μάλιστα έχουμε μία τοπική οικονομία που είναι προσαρμοσμένη πάνω στην κατασκευή οδικών έργων και γενικά στις κατασκευές, έχουμε πολλούς χωματουργούς, οδηγούς, εργάτες , χειριστές δηλαδή το μεγαλύτερο μέρος του προϋπολογισμού μπορεί να μείνει στην τοπική οικονομία πέραν του ότι είναι η αρχή για κάτι που χρειαζόμαστε πρώτα και πάνω απ’ όλα και μιλάω για ένα σύγχρονο οδικό δίκτυο γιατί η Εύβοια το λέω χρόνια, είναι βαθειά μου πίστη με ένα σύγχρονο κεντρικό οδικό άξονα θα γίνει η Χαλκιδική της Αθήνας και είναι προς όφελος όλων και των Αθηναίων και των Ευβοιωτών. Επίσης, έγιναν σημαντικά πράγματα στα λιμάνια μας. Η Εύβοια τον τελευταίο χρόνο απορρόφησε πάνω από τον μισό εθνικό προϋπολογισμό για λιμενικά έργα, ο συνολικός ήταν 4 εκ ευρώ. Η Εύβοια απορρόφησε πάνω από 2 εκ. ευρώ γιατί είναι ο μόνος και ο πρώτος μέχρι αυτή τη στιγμή Νομός που έχει Οργανισμό Λιμένων και που είναι καλά στελεχωμένος και προετοιμάζει τους φακέλους πληρέστατα. Σκεφτείτε ότι τα λιμάνια της Φθιώτιδας ζητάνε να ενταχθούν στον Οργανισμό Λιμένων της Εύβοιας. Έχουν καταλάβει την καλή δουλειά που γίνεται εδώ. Γίνονται πύλες εισόδου στην Κάρυστο, στην Κύμη και στην Αιδηψό και ήμαστε σε συζητήσεις με εταιρείες κρουαζιερόπλοιων που αναζητούν νέους προορισμούς. Σκεφτείτε πόσο σημαντικό είναι να αρχίσουν να έρχονται κρουαζιερόπλοια στην Κύμη την Κάρυστο και την Αιδηψό τι θα σημαίνει για τα τοπικά μαγαζιά, τους επιχειρηματίες και για όλη την εικόνα της περιοχής. Πέρυσι το καλοκαίρι ήρθε κρουαζιερόπλοιο στην Αιδηψό και έβλεπα να μην μπορεί να αποβιβάσει τους επιβάτες γιατί δεν θα μπορούσε να γίνει η θεώρηση των διαβατηρίων. Αποτέλεσμα ήταν το κρουαζιερόπλοιο να φύγει να πάει στο Βόλο και να ξαναγυρίσει στην Αιδηψό έχοντας όμως χάσει μία μέρα που θα μπορούσαν οι επιβάτες να είχαν μείνει στην περιοχή και να απολαμβάνουν τις υπηρεσίες των τοπικών επιχειρήσεων. Η Εύβοια είναι νησί. Τα λιμάνια ήταν ξεχασμένα και παράνομα, τώρα τα νομιμοποιούμε. Γίνονται πράγματα. Το Μαντούδι μετά από 15 χρόνια ξαναδουλεύει. Εκεί που ήταν η αρχή του προβλήματος της ανεργίας γιατί ήταν η πρώτη περιοχή στην Ελλάδα που την έμαθαν όλοι λόγω του προβλήματος της ανεργίας, οι ευθύνες είναι γνωστές, όμως τώρα βλέπεις την αναστροφή. Δεν έχουμε φθάσει στο σημείο που θέλαμε αλλά υπήρχαν όλα τα σημάδια ότι ξαναλειτουργεί η οικονομία. Και στη Χαλκίδα μάθατε ότι πουλήθηκε επιχείρηση βρέθηκαν νέοι επενδυτές, δεν θέλω να αναφερθώ ονομαστικά για να μην θεωρηθεί ότι κάνω διαφήμιση μετά όμως από χρόνια ακούμε για μονάδα που θα ξαναλειτουργήσει. Όλα αυτά είναι θετικά σημάδια και κινδυνεύουμε να τα χάσουμε όλα. Να συμπληρώσω ότι οδικά έργα δεν είναι μόνο ο περιφερειακός της Χαλκίδας, απλώς είναι το πρώτο μεγάλο έργο μετά από 30 χρόνια, έχουμε τις μελέτες του βόρειου άξονα που ολοκληρώνονται και μπορεί να προωθηθεί για υλοποίηση γιατί το 2013 πετύχαμε να ενταχθεί η Εύβοια στα Διευρωπαϊκά Δίκτυα, υπενθυμίζω ότι μέχρι το 2013 ούτε ένα χλμ δρόμου στην Εύβοια δεν ήταν ενταγμένο και έργα τέτοιου μεγέθους από εθνικούς πόρους είναι αδύνατο να χρηματοδοτηθούν Επίσης στο Νότιο άξονα ξεκινάει ξανά το έργο Στύρα-Νέα Στύρα- Πόρτο Λάφια μπαίνει εργολάβος, αντίστοιχα στην παράκαμψη Αιδηψού στο δρόμο Άγιος Νικόλαος – Γιάλτρα στους Καλλιανούς, στον Άγιο Δημήτριο στον Κάβο Ντόρο εκεί προχωράνε έργα. Οι Καβοντορίτες είχαν κάθε λόγο να νιώθουν παραμελημένοι και παραπονεμένοι αλλά τώρα δουλεύουν εργολάβοι ανοίγονται δρόμοι, στρώνεται άσφαλτος.\nΝτίνη: Τι θα σημάνει η αλλαγή κυβέρνησης; Όλα αυτά μπλοκάρουν;\nΚεδίκογλου: Το έργο του περιφερειακού της Χαλκίδας έχει ενταχθεί. Αν μία επόμενη κυβέρνηση αποφασίσει να τα σπάσει με την Ευρώπη δεν θα υπάρχει χρηματοδότηση μέσω ΕΣΠΑ. Αν κάνουμε λογαριασμό τι έχει πάρει η Ελλάδα από την Ευρώπη από τη δεκαετία του 1980 μέχρι σήμερα θα δείτε ότι έχει πάρει πάρα πολλά. Η ευθύνη η δική μας είναι ότι αυτά που πήραμε δεν τα αξιοποιήσαμε σωστά. Σ’ ένα μεγάλο βαθμό δεν υπήρχε αναπτυξιακή προοπτική αλλά πιο πολύ μία καταναλωτική. Είναι και το τι βάζεις σαν προτεραιότητα. Είναι άλλο να επενδύσεις σε αναπτυξιακά έργα και άλλα να τα καταναλώνεις σε επιδοματικές πολιτικές. Σίγουρα σ’ ένα βαθμό η επιδοματική πολιτική είναι απαραίτητη αλλά δεν μπορεί να είναι αυτή ο κύριος όγκος σου.\nΝτίνη: Ο Σίμος Κεδίκογλου στα δύσκολα δεν εγκατέλειψε την παράταξη όπως είδαμε να συμβαίνει στις προηγούμενες βουλευτικές εκλογές που στοίχισε την αυτοδυναμία στη ΝΔ. Από την άλλη πλευρά κ Κεδίκογλου οι Ευβοιώτες έχουν παράπονα από εσάς με το σκεπτικό ότι όντας Υπουργός ενδεχομένως να μην κάνετε πράγματα που θα περίμεναν στο Νομό. Τι έχετε να πείτε;\nΚεδίκογλου: Πρώτον δεν ήμουν Υπουργός σε παραγωγικό Υπουργείο. Ήμουν κυβερνητικός εκπρόσωπος σε μία πολύ δύσκολη κατάσταση που απαιτούσε να είμαι 24 ώρες καθημερινά στο Μαξίμου. Οι κρίσεις ήταν αλλεπάλληλες και συνεχείς και ειδικά αυτά τα δύο χρόνια 2012 με 2014 ήταν πάρα πολύ δύσκολα. Νομίζω όμως ότι σας ανέφερα μία σειρά από έργα που έχουν ξεκινήσει στα οποία μην έχετε αμφιβολία, απλώς δεν μπορούσα ως κυβερνητικός εκπρόσωπος να βγάζω ανακοινώσεις και να περηφανεύομαι τι έχω κάνει για τον τόπο μου ή πόσα Λιμεναρχεία και λιμενικούς Σταθμούς κράτησα σε σύγκριση με άλλες περιοχές της Ελλάδας ή στα ΤΕΙ Ψαχνών όπου ο αριθμός των εισακτέων παρέμεινε σταθερός ενώ σε όλη την υπόλοιπη Ελλάδα στα ΤΕΙ μειώθηκε. Λοιπόν δεν μπορούσα να περηφανεύομαι. Θεωρώ ότι έκανα το καθήκον μου. Το πρώτιστο καθήκον ήταν να κρατήσουμε ζωντανή τη χώρα και από εκεί και πέρα στην Εύβοια να προωθηθούν αυτά που χρειαζόμασταν για να μπούμε σε τροχιά ανάπτυξης.\nΝτίνη: Στα υπέρ σας είναι ότι στα δύσκολα εσείς δεν εγκαταλείψατε το πλοίο έχετε δηλώσει και στην εκδήλωση της ΝΔ ότι είστε σταθερός.\nΚεδίκογλου: Μα έτσι έχω μάθει. Όταν τάσσομαι κάπου μένω σταθερός. Δεν εγκαταλείπω στα δύσκολα δεν ακολουθώ ευκαιριακές τακτικές. Νομίζω ότι με ξέρουν οι συμπατριώτες μας. Μπορεί να μην είναι δυνατόν να είμαι πάντα ευχάριστος αλλά είμαι ειλικρινής και προσβάσιμος. Να σας πω ότι δεν σκόρπισα κουπόνια κοινωνικού τουρισμού ούτε έταξα χορηγίες σε συλλόγους που δεν έχουν σχέση με το αντικείμενο του Υπουργείου μου, ούτε σκόρπισα λεφτά. Άλλωστε αυτή η κυβέρνηση στην οποία συμμετείχα δεν μπορούσε να σκορπίσει λεφτά ήταν μία κυβέρνηση ουσιαστικά εθνικής σωτηρίας. Λοιπόν στο μέτρο αυτό και στο πλαίσιο αυτό προσπάθησα να κάνω ό, τι καλύτερο μπορούσα για τον τόπου μου και νομίζω ότι μία σειρά από παραγωγικούς φορείς της Εύβοιας μπορούν να το επιβεβαιώσουν. Ρωτήστε τους πτηνοτρόφους, τους κτηνοτρόφους τους λατόμους στη Νότια Εύβοια μία σειρά από κλάδους ρωτήστε και για τα προβλήματα που είχαν επιχειρήσεις που απειλούνταν η βιωσιμότητα και η επαναλειτουργία τους ή με τη ΔΕΗ και με μία σειρά από προβλήματα και τελευταία η παρέμβασή μου για τα δάνεια της ΑΤΕ που έχουν πάρει και δεν έχει εφαρμοστεί ο νόμος για τα πανωτόκια. Προσπάθησα να είμαι δίπλα και να αγωνιστώ μαζί με όποιους επαγγελματίες του τόπου μου είχαν πρόβλημα. Ακόμα και με τις βιτζότρατες και βέβαια έχουμε μόνο λίγες στην Εύβοια αλλά είναι οικογενειακές επιχειρήσεις που κινδύνευαν να εξαφανιστούν και είμαι στην ευχάριστη θέση να σας πω ότι λύνεται το πρόβλημα και θα αρχίσουν να μπορούν να ξαναψαρεύουν.\nΓΙΑ ΤΗΝ ΗΛΕΚΤΡΟΜΗΧΑΝΙΚΗ ΚΥΜΗΣ ΚΑΙ ΤΗΝ ΚΑΤΑΒΟΛΗ ΤΩΝ ΔΕΔΟΥΛΕΥΜΕΝΩΝ\nΚεδίκογλου: Το ένα κομμάτι ήταν το ελάχιστο τα οφειλόμενα. Το πρόβλημα είναι η νομική υπόσταση της ΗΜΚ. Το τεράστιο λάθος έγινε στον τρόπο ένταξης της ΗΜΚ στα Αμυντικά Συστήματα όπου δεν εντάχθηκε ισότιμα με τα άλλα εργοστάσια αλλά ήταν σε μία ιδιόμορφη θυγατρική κατάσταση που μας έφερε σε σημείο να μην μπορεί να χρηματοδοτηθεί για να πληρωθούν τα δεδουλευμένα. Χρειάστηκε να γίνει αύξηση μετοχικού κεφαλαίου η οποία ήταν οριακά νόμιμη και τώρα πάμε με έκτακτο τρόπο και με προσπάθεια πάρα πολλών ανθρώπων να πληρωθούν αυτά τα οφειλόμενα. Από εκεί και πέρα είναι το μέλλον της ΗΜΚ. Κατέθεσα τροπολογία στη Βουλή δυστυχώς μέσα στον ορυμαγδό των πολιτικών εξελίξεων δεν ξέρω με εξέπληξε αρνητικά η στάση της αντιπολίτευσης που θεώρησε σωστό να εναντιωθεί στην τροπολογία για να ενσωματωθεί στο πλαίσιο του Υπουργείου Άμυνας ως ένα αμυντικό εργοστάσιο για να σωθούν και οι θέσεις εργασίας. Η τύχη των εργαζομένων είναι σημαντικό θέμα αλλά δεν θέλουμε να εξαφανιστούν και οι θέσεις εργασίας. Δεν έχουμε την πολυτέλεια στην Εύβοια να χάσουμε άλλες θέσεις εργασίας. Δυστυχώς η τροπολογία επειδή ήταν και οι συγκεκριμένες πολιτικές εξελίξεις και ένα μένος της αντιπολίτευσης να οδηγηθούμε εδώ και τώρα σε εκλογές , αφήστε τα όλα δεν συζητήθηκε. Είναι προτεραιότητά μου πάντως και στην επόμενη Βουλή και θέλω να πιστεύω ότι οι συσχετισμοί θα είναι τέτοιοι που να επιτρέψουν την υιοθέτηση της τροπολογίας.\nΓΙΑ ΤΟ ΣΤΑΘΜΟ ΤΟΥ ΕΚΑΒ ΣΤΟ ΑΛΙΒΕΡΙ\nΚεδίκογλου: Είναι τομές τους ΕΚΑΒ στην Κύμη γιατί εκεί είναι και το Νοσοκομείο αλλά δημιουργήθηκε σταθμός στο Αλιβέρι γιατί έχει εργοστάσια που λειτουργούν σε 24ωρη βάση. Συνεπώς δεν νοείται να μην έχει ασθενοφόρο «ετοιμοπόλεμο» οπότε έχει τις 3 βάρδιες που απαιτούνται και το ασθενοφόρο σε μόνιμη βάση.\nΘα θυμάστε ότι ακουγόντουσαν φόβοι, μας κατηγορούσαν ότι θα κλείσει το Νοσοκομείο της Κύμης, το Νοσοκομείο της Καρύστου. Οι εξελίξεις τους διέψευσαν. Διατηρήθηκαν παρόλες τις δυσκολίες παρόλες τις ανάγκες περικοπών. Καταφέραμε και κρατήσαμε τα Νοσοκομεία μας ζωντανά και μην ξεχνάτε ότι στην Κύμη υπάρχει και μονάδα τεχνητού νεφρού…\nΝτίνη: Έχουν έρθει και οι υπόλοιποι αγροτικοί γιατροί…\nΚεδίκογλου: Σ εαυτό βοήθησε και η νομοθετική ρύθμιση και υιοθετήθηκε από τον Υπουργό Υγείας έτσι ώστε οι αγροτικοί γιατροί να πρέπει υποχρεωτικά να πηγαίνουν στον τόπο που ορίζονται γιατί μέχρι τώρα είχανε το δικαίωμα επιλογής. Ας μην ξεχνάμε το αγροτικό είναι κάτι σαν το στρατιωτικό για τους γιατρούς είναι μία ανταπόδοση στην κοινωνία και μέχρι τώρα είχαν το δικαίωμα να αρνιούνται μία θέση με αποτέλεσμα να περιμένουν πότε θα ανοίξει μία θέση αγροτικού ιατρείου σε ένα σημείο βολικό για παράδειγμα στην Ερέτρια ή κάπου κοντά σε αστικό κέντρο και φυσικά εκεί που χρειάζονταν αγροτικό γιατρό στο Μετόχι της Κύμης για παράδειγμα ή στη Νότια Εύβοια , στο Κάβο Ντόρο ή Βόρεια στην περιοχή της Λιχάδας ανέφερα ενδεικτικά τα άκρα μένανε κενά γιατί δεν δεχόταν κανείς να πάει εκεί.\nΝτίνη: Για ποιο λόγο ο κόσμος πρέπει να στηρίξει τη ΝΔ κ Κεδίκογλου;\nΚεδίκογλου: Το ζητούμενο είναι να σταθούμε στα πόδια μας. Να σταθεί η Ελλάδα γερά να παραμείνει στον πυρήνα της Ευρώπης. Κάναμε τόσες θυσίες για να μην χάσουμε τη θέση που αξίζει στην Ελλάδα γιατί η Ελλάδα δεν είναι τριτοκοσμική χώρα και δεν πρέπει να γίνει τριτοκοσμική. Δεν πρέπει να βρεθεί στο περιθώριο των εξελίξεων ειδικά σε μία τέτοια περίοδο ευρύτερων γεωπολιτικών αναταράξεων. Βλέπετε τι γίνεται στη γειτονιά μας. Η Ελλάδα πρέπει να κρατηθεί σταθερή και οι Έλληνες στα πόδια τους άλλος δρόμος δεν υπάρχει. Δεν υπάρχει κανένας που θα μας χαρίσει λεφτά και δανεικά και μετά θα μας δώσει και άλλα. Αυτά είναι στη σφαίρα της φαντασίας και επιεικώς το λέω αυτό. Υπάρχει ήδη η εμπειρία του τι συμβαίνει όταν κάποιος λέει λεφτά υπάρχουν ενώ δεν υπάρχουν. Οι χρηματοδοτικές ανάγκες δεν θέλω να είμαι κινδυνολόγος αλλά έτσι όπως το πάει ο ΣΥΡΙΖΑ σε μία απευκταία για μένα εκδοχή ανάληψης της εξουσίας από το ΣΥΡΙΖΑ φοβάμαι ότι ο μόνος τρόπος χρηματοδότησης και στην πρώτη φάση γιατί και αυτό θα εξαντληθεί είναι ο αναγκαστικός εσωτερικός δανεισμός. Αυτά που ακούμε από το ΣΥΡΙΖΑ εκεί οδηγούν και θα πρέπει κάποια στιγμή να μιλήσουν ειλικρινά γιατί κρύβονται. Λένε θα πάμε θα πούμε και αν δεν δεχτούνε θα δούμε τι θα κάνουμε και ακούμε θα κάνουμε δημοψήφισμα. Μα δεν είναι δρόμος αυτός. Είναι πράγματα επικίνδυνα τα όσα ακούγονται από τον ΣΥΡΙΖΑ. Είναι ευχάριστα στ’ αυτιά. Ο ΣΥΡΙΖΑ ας μην ξεχνάμε τα τελευταία 4 χρόνια δεν έχει αφήσει αίτημα που να μην το έχει υιοθετήσει, δεν έχει αφήσει κανέναν που να μην του έχει υποσχεθεί τα πάντα. Πιστεύετε ότι υπάρχει κυβέρνηση που θέλει να κάνει αντιλαϊκές περικοπές; Που θέλει να είναι δυσάρεστη;\nΝτίνη: Όχι αλλά θα πρέπει να υπάρχει μία κυβέρνηση η οποία θα πρέπει να εναλλάσσονται τα πρόσωπα, έχει να κάνει με την ικανότητα των ανθρώπων.\nΚεδίκογλου: Σίγουρα και επίσης επειδή μιλάμε για εκλογές είναι πολύ σημαντικό ποιον θα επιλέξουν από κάθε κόμμα να στείλουν στη βουλή. Δεν είναι μόνο το ψηφοδέλτιο που θα επιλέξεις να ρίξεις στην κάλπη είναι και το πρόσωπο που επιλέξεις να «σταυρώσεις» για να σε εκπροσωπήσει στη Βουλή γιατί και μέσα στο ίδιο κόμμα βλέπετε πολύ διαφορετικές προσωπικότητες.\nΤΟ ΜΗΝΥΜΑ ΓΙΑ ΤΟ 2015\nΚεδίκογλου: Το μήνυμα είναι ότι μπορούμε, μπορούμε να σταθούμε στα πόδια μας μπορούμε να γίνουμε ανεξάρτητοι και ανεξάρτητος γίνεσαι όταν δεν χρειάζεσαι δανεικά. Δεν νομίζω ότι υπάρχει Έλληνας που θέλει η πατρίδα του να είναι συνέχεια στη ζητιανιά γιατί αυτό είναι όταν είσαι συνέχεια με απλωμένο χέρι, θέλω καινούργια δανεικά, και δεν έχεις τηρήσει καν τις προηγούμενες δεσμεύσεις σου τότε απαξιώνεσαι, τότε ταπεινώνεσαι και τότε καταλήγεις στο περιθώριο. Είναι για μένα θέμα εθνικής τιμής να απαιτήσουμε την οικονομική μας ανεξαρτησία. Η Ελλάδα έχει τις δυνατότητες. Η Εύβοια έχει συγκεκριμένα συγκριτικά πλεονεκτήματα που μπορεί να αξιοποιήσει και που έχουν ήδη δρομολογηθεί οι απαραίτητες ενέργειες και εννοώ στον τομέα των υποδομών για να μπορέσουμε στην Εύβοια να αξιοποιήσουμε τα πλεονεκτήματα του τόπου μας. Δεν πρέπει να χάσουμε τα όσα κερδίσαμε με πάρα πολύ κόπο και πρέπει να φτάσουμε στο τέλος της διαδρομής και εννοώ σε μία σύγχρονη ανταγωνιστική οικονομία που παράγει για να διανέμεται αυτό ο παραγόμενος πλούτος να διανέμεται στους πολίτες και όχι δανεικά τα οποία δυστυχώς τελειώσανε.\nΓΙΑ ΤΟ ΡΟΛΟ ΤΩΝ ΜΙΚΡΟΤΕΡΩΝ ΚΟΜΜΑΤΩΝ\nΚεδίκογλου: Η Χρυσή Αυγή δεν είναι αλλαγή είναι καταστροφή της δημοκρατίας και του πολιτισμού μας. Νομίζω ότι οι σκηνές αγρίων ζώων στη Βουλή γιατί αυτή την εικόνα δίνανε δεν ταιριάζουν στη δημοκρατία μας και δεν νομίζω ότι Έλληνες πολίτες μπορούν να αισθάνονται περήφανοι με μία τέτοια εκπροσώπηση πέραν του ότι υπάρχουν σοβαρότατες κατηγορίες, στοιχεία που έχουν ήδη βγει στη δημοσιότητα, Δικαστήρια που εκκρεμούν και φυσικά καλό θα ήταν να είχαν ολοκληρωθεί αλλά αυτοί είναι οι ρυθμοί της Δικαιοσύνης μας.Νομίζω ότι τώρα πια όποιος ψηφίζει Χρυσή Αυγή δεν μπορεί να θεωρεί ότι ξεγελάστηκε. Είσαι εχθρός της Δημοκρατίας. Η Δημοκρατία μπορεί να έχει πολλά μειονεκτήματα αλλά όπως είχε πει ο Τσώρτσιλ είναι το καλύτερο σύστημα που έχουμε βρει εμείς οι άνθρωποι για τη διακυβέρνησή μας.\nΓΙΑ ΤΟΥΣ ΑΝΕΞΑΡΤΗΤΟΥΣ ΕΛΛΗΝΕΣ ΚΑΙ ΤΑ ΠΕΡΙ ΣΥΝΕΡΓΑΣΙΑΣ ΜΕ ΤΟΝ ΣΥΡΙΖΑ\nΚεδίκογλου: Είναι ο ορισμός της ανίερης συμμαχίας. Γίνονται βουλευτικές εκλογές γιατί λένε δεν βρήκατε τους 180 βουλευτές ναι αλλά πως βρήκανε τους 120 plus στην αντιπολίτευση; Χάρη στους 16 της Χρυσής Αυγής. Συμπαρατάχθηκαν οι Χρυσαυγίτες με τους Συριζαίους και οι Ανεξάρτητοι Έλληνες για να οδηγήσουν τη χώρα σε εκλογές. Εγώ δεν θα ένιωθα καθόλου άνετα στην ίδια παρέα με τη Χρυσή Αυγή. Πιστεύω ότι και τα μέλη και τα στελέχη του ΣΥΡΙΖΑ θα πρέπει να προβληματιστούν ιδιαίτερα από αυτό το γεγονός και φυσικά και οι Ανεξάρτητοι Έλληνες.\nΓΙΑ ΤΟ ΠΑΣΟΚ ΚΑΙ ΤΟ ΠΟΤΑΜΙ\nΚεδίκογλου: Το Ποτάμι περιμένουμε να το δούμε να αποσαφηνίζεται. Πήρε μία ισχυρή ένεση με τη συμμετοχή του Λυκούδη και ενός τμήματος της ΔΗΜΑΡ απέκτησε αριστερή όχθη είναι όμως ένας πολιτικός σχηματισμός που τώρα αποσαφηνίζεται. Επειδή μιλήσαμε για κουλτούρα συναίνεσης και συνεννόησης τη οποία θεωρώ απαραίτητη θα ήθελα να υπήρχε σε όλα τα επίπεδα και υπάρχουν περιπτώσεις. Ήμουν εισηγητής στο νομοσχέδιο για το πολιτικό χρήμα και θέσαμε αυστηρότατους κανόνες για να είναι διαφανής η πορεία του πολιτικού χρήματος. Σας πληροφορώ ότι με την εισηγήτρια του ΣΥΡΙΖΑ συνεργαστήκαμε άψογα και πετύχαμε αλλαγές στο νόμο και ρυθμίσεις που βελτιώνουν την ποιότητα της δημοκρατίας μας. Θα ήθελα να δω και άλλα τέτοια παραδείγματα. Όμως σε αυτή τη συνεννόηση για μένα είναι αδιαπραγμάτευτο ότι η Ελλάδα πρέπει να παραμείνει στον πυρήνα της Ευρώπης. Δεν πρέπει να γυρίσουμε στη δραχμή δεν πρέπει να βγούμε στο περιθώριο των ευρωπαϊκών εξελίξεων.\nΓΙΑ ΕΝΔΕΧΟΜΕΝΗ ΣΥΝΕΡΓΑΣΙΑ ΝΔ-ΣΥΡΙΖΑ\nΚεδίκογλου: Αυτό ακριβώς σας είπα. Προαπαιτούμενο για κάθε συναίνεση είναι να υπάρχουν κοινοί στόχοι κοινές προτεραιότητες. Δυστυχώς από τον ΣΥΡΙΖΑ δεν έχω ακούσει ότι είναι προτεραιότητα να παραμείνουμε στον πυρήνα της Ευρώπης να μην ξαναπάμε στη δραχμή. Αυτή την κατηγορηματική θέση από τον ΣΥΡΙΖΑ δεν την έχω ακούσει παρ’ ότι 2,5 χρόνια προκαλούμε τον ΣΥΡΙΖΑ να αποσαφηνίσει τη θέση του. Γιατί αυτό το plan Β με φοβίζει, plan Β είναι μόνο ο αναγκαστικός εσωτερικός δανεισμός, είναι μόνο η δραχμή. Αυτό θα είναι καταστροφικό για όλους και περισσότερο για τους ασθενέστερους. Λέω για άλλη μία φορά ξέρετε ποιοι θα κερδίσουν αν η Ελλάδα ξαναγυρίσει στη δραχμή; Όσοι έχουν λεφτά στο εξωτερικό. Αυτοί εξυπηρετούνται από το σχέδιο του ΣΥΡΙΖΑ.\nΓΙΑ ΤΟ ΝΕΟ ΚΟΜΜΑ ΤΟΥ ΓΙΩΡΓΟΥ ΠΑΠΑΝΔΡΕΟΥ\nΚεδίκογλου: Ρωτήστε καλύτερα τα στελέχη του ΠΑΣΟΝ. Φοβάμαι ότι στο ΠΑΣΟΚ δεν έχουν την πολυτέλεια των διασπάσεων.\nΘεωρώ ότι προτεραιότητα του πολιτικού κόσμου πρέπει να είναι η ανάπτυξη της οικονομίας. Αυτό θα έπρεπε να συζητάμε. Να συγκρίνουμε οικονομικά μοντέλα που προτείνουν τα κόμματα. Με την εξαίρεση του ΚΚΕ που έχει ξεκάθαρες θέσεις, μπορεί να διαφωνώ μαζί τους αλλά αναγνωρίζω την καθαρότητα των θέσεών τους σε άλλα κόμματα βλέπεις μία θολούρα. Αντί να συγκρίνουμε προτάσεις σχέδια δυστυχώς ανταλλάσσουμε συνθήματα και αυτό δεν ωφελεί τη χώρα μας.\nΌσοι μας εγκατέλειψαν το 2012 άλλαξαν την πολιτική ιστορία της Ελλάδας. Η ΝΔ όδευε προς αυτοδυναμία και θα είχε χειριστεί διαφορετικά και ταχύτερα τα πράγματα. Θα είχε καθαρή αυτοδυναμία απλώς να θυμόμαστε και να μαθαίνουμε. Έχει σημασία για μένα να είσαι σταθερός και συνεπής στις θέσεις σου, δεν είναι εποχές για κολοτούμπες, νομίζω οι πολίτες απαιτούν και δικαίως συνέπεια ευθύνη και καθαρότητα. Είναι πραγματικά πολύ κρίσιμες εκλογές θα σφραγίσουν τη μελλοντική πορεία της Ελλάδας. Ακόμα και μισός χρόνος να χαθεί θα μας γυρίσει πολλά χρόνια πίσω και υπάρχει περίπτωση η ζημιά να μην διορθώνεται, εννοώ να έχουμε βγει εκτός των ευρωπαϊκών εξελίξεων σε μία εποχή που η Ευρώπη αλλάζει και είναι βαθιά πεποίθησή μου ότι με όλα τα λάθη θα βρει το δρόμο της. Θα είναι κρίμα όταν η Ε.Ε βρει το δρόμο της η Ελλάδα να είναι πια απούσα. Αυτό είναι το σημαντικότερο διακύβευμα και καλώ όλους τους συμπατριώτες μου να σκεφτούν καλά και ποιο κόμμα θα ψηφίσουν και ποιο πρόσωπο θα στείλουν στη Βουλή.\nΑκούστε τη συνέντευξη στο link: http://youtu.be/ZYu32_R3ArA


Μπάτζετ 700.000 plus για τον αντί-Μπεργκ! | Contra.gr\nΜπάτζετ 700.000 plus για τον αντί-Μπεργκ!\nΤο ποσό που έχει διαθέσιμο ο Ουζουνίδης για τα «καθαρά» χρήματα του συμβολαίου του αντικαταστάτη του Σουηδού φορ, το "ΟΚ" του Αλαφούζου για μικρή αύξηση στο μεταγραφικό μπάτζετ, η αναζήτηση γρήγορου φορ και το "κόψιμο" του Βιάτρι. Αναλυτικό ρεπορτάζ του Contra.gr.\nΟ κύκλος του Μάρκους Μπεργκ στον Παναθηναϊκό ολοκληρώθηκε το μεσημέρι της Τετάρτης (28/6) με ένα στενάχωρο "αντίο" και πλέον οι "πράσινοι" μπαίνουν ακόμη πιο έντονα στη διαδικασία αναζήτησης του διαδόχου του Σουηδού επιθετικού.\nΟ Μαρίνος Ουζουνίδης, που (ελλείψει τεχνικού διευθυντή) έχει πάρει πάνω του τον μεταγραφικό σχεδιασμό, αφιερώνει όλες τις κενές ώρες του (πλην του αγωνιστικού και το προγράμματος της ομάδας), μαζί με τους συνεργάτες του και τα μέλη του σκάουτινγκ πάνω στη μελέτη επιθετικών, αλλά κι άλλων περιπτώσεων που έχουν μπει στο «πράσινο» μικροσκόπιο σε θέσεις που πονάει το «πράσινο» ρόστερ. Σε ότι αφορά τον φορ τουλάχιστον, το τελευταίο τριήμερο έχουν εξεταστεί πάνω από 35-40 περιπτώσεις, με τον Εβρίτη τεχνικό να προχωράει σταδιακά στην πρώτη σταχυολόγηση και στον καταρτισμό της τελικής λίστας των υποψηφίων.\nΤο καλό χαρτί που έχει πλέον στα χέρια του ο Ελληνας τεχνικός, έχει να κάνει με το «πράσινο φως» που έχει πάρει απ’ τον Γιάννη Αλαφούζο για ελαφρώς αυξημένο μπάτζετ σε σχέση με το αρχικό πλάνο που είχε συζητηθεί το περασμένο Σάββατο.\nΕιδικά δε, στο θέμα του επιθετικού, του παίκτη που θα κληθεί να σηκώσει το βάρος της διαδοχής του Μπεργκ, ο Ουζουνίδης έχει πλέον το ΟΚ για ένα διαθέσιμο ποσό που μπορεί να φτάσει ή και να ξεπεράσει ακόμη τις 700.000 ευρώ σε καθαρές απολαβές, εφόσον βρεθεί κάτι πολύ αξιόλογο. Ούτως ώστε να διευκολυνθεί όσο το δυνατόν περισσότερο -και από οικονομικής πλευράς- η αναζήτηση του στράικερ που θα αποτελέσει το σημείο αναφοράς στη γραμμή κρούσης του τριφυλλιού την επόμενη σεζόν.\nΗ αγορά άλλωστε, δεν έχει πάρα πολλές περιπτώσεις επιθετικών που θα μπορούσαν να γεμίσουν τα… παπούτσια του Μπεργκ και οι στράικερ πρώτης ή δεύτερης γραμμής, με τα χαρακτηριστικά που αναζητά ο Ουζουνίδης (σταθερή πορεία τα τελευταία χρόνια, διψήφιο αριθμό γκολ, ισχυρή προσωπικότητα) είναι δεδομένο πως έχουν ως πρώτη επιλογή τους πολύ πιο «λαμπερά» πρωταθλήματα.\nΩς εκ τούτου (και) το οικονομικό πακέτο -πέρα απ’ το αγωνιστικό πρότζεκτ- θα πρέπει να είναι όσο το δυνατόν πιο ελκυστικό, προκειμένου η επιλογή που θα γίνει να είναι κοντά στα στάνταρ που έχει θέσει ο τεχνικός του τριφυλλιού.\nΨΑΧΝΕΙ ΓΡΗΓΟΡΟ ΣΤΡΑΪΚΕΡ\nΑξίζει επίσης να σημειωθεί, πως μία απ’ τις περιπτώσεις που προτάθηκαν τις τελευταίες ημέρες στον Παναθηναϊκό, αλλά "κόπηκε" απ’ τον Ουζουνίδη, ήταν ο Αργεντινός (με ιταλικό διαβατήριο) Λούκας Βιάτρι της Εστουδιάντες, ο οποίος είχε «παίξει» και τον περασμένο Γενάρη.\nΟ 48χρονος τεχνικός δεν το προχώρησε διότι (εκτός όλων των άλλων), θέλει ο στράικερ που θα αποκτηθεί να είναι πολύ πιο γρήγορος και να έχει τη δυνατότητα να παίξει και πιο περιφερειακά. Δεν ψάχνει δηλαδή θα κλασικό 9άρι, φορ περιοχής και μόνο, αλλά έναν κυνηγό με πιο πλήρες πακέτο.\nΣε ότι αφορά τώρα το θέμα του Δημήτρη Κολοβέτσιου, όλα δείχνουν πως είναι πλέον θέμα… ωρών να ολοκληρωθεί η μεταγραφή του. Όπως έχουμε επισημάνει, απ’ το περασμένο Σάββατο, στην ευρεία σύσκεψη του Γιάννη Αλαφούζου με τον Μαρίνο Ουζουνίδη, αποφασίστηκε να προχωρήσει πλέον σε τελικό στάδιο, τόσο η μεταγραφή του 25χρονου στόπερ, όσο και του Όμρι Αλτμαν.\nΟ τελευταίος αναμένεται έως το μεσημέρι της Παρασκευής (30/6) στην Αθήνα για ιατρικές εξετάσεις και υπογραφές, ενώ την ίδια μέρα αναμένεται να μεταβεί στην ΠΑΕ και ο Κολοβέτσιος προκειμένου να υπογράψει και το δικό του συμβόλαιο τριετούς διάρκειας. Ο Ελληνας αμυντικός προορίζεται για "αντί-Τελάντερ" και μολονότι δεν έχει λυθεί ακόμη το συμβόλαιο του Δανού στόπερ, ο Ουζουνίδης πήρε την απόφαση να τελειώσει τώρα η μεταγραφή του, προκειμένου απ’ το Σάββατο (1/7) να έχει και τυπικά δικαίωμα προπονήσεων με το τριφύλλι» και να ακολουθήσει την προετοιμασία του Παναθηναϊκού στην Ολλανδία.\nΕξελίξεις αναμένονται ως το τέλος της εβδομάδας και στο θέμα των αποδεσμεύσεων. Οι "πράσινοι" έχουν φτάσει σε πλήρη συμφωνία με τους Μπουμάλ και Χουχούμη, οι οποίοι αναμένεται να λύσουν τα συμβόλαιά τους έως την Παρασκευή (30/6). Στον αντίποδα, δεν υπάρχει (ακόμη) το παραμικρό… φως στις υποθέσεις των Ρινάλντι, Βέμερ, Τελάντερ, Π. Βλαχοδήμου, οι οποίοι προπονούνται κανονικά με την πρώτη ομάδα απ’ την Τρίτη (26/6).\nΟ δε Ουζουνίδης δεν έχει αποφασίσει ακόμη εάν θα ακολουθήσουν οι "κομμένοι" την ομάδα στην Ολλανδία ή αν θα μείνουν στην Αθήνα για να προπονούνται ως β’ γκρουπ. Μέσα στο σαββατοκύριακο θα συζητήσει το όλο θέμα (και) με τη διοίκηση κι από εβδομάδα θα ανακοινώσει τις αποφάσεις του.


volleynews - Επίσημο: Ο Ραφαήλ Κουμεντάκης επέστρεψε στον Π.Α.Ο.Κ.\nΕπίσημο: Ο Ραφαήλ Κουμεντάκης επέστρεψε στον Π.Α.Ο.Κ.\nΉταν γνωστό, σήμερα Πέμπτη 23/07 έγινε και επίσημο. Ο Ραφαήλ Κουμεντάκης μετά από δύο χρόνια στον Ολυμπιακό, επιστρέφει στη Θεσσαλονίκη και στον Π.Α.Ο.Κ., με τον οποίο είχε πανηγυρίσει το 2018 το κύπελλο Ελλάδας.\nΠερισσότερα από την κατηγορία: « Αποχαιρέτησε τον Γιώργο Πετρέα ο Ολυμπιακός Ο Νίκος Ζουπάνι επέστρεψε στην Ελλάδα για την Κηφισιά »


Α2 (4η αγωνιστική): Ακάθεκτος ο Απόλλωνας, 1ο το Παγκράτι! | Sportstonoto\nΟ Απόλλωνας Πάτρας άργησε να μπει στο πρωτάθλημα, έχει μπει όμως φουριόζος. Στο πλαίσιο της 4ης αγωνιστικής της Α2 η ομάδα του Νίκου Βετούλα νίκησε τον Οίακα Ναυπλίου 68-60 και έκανε το 3-0, ελέγχοντας με άνεση το παιχνίδι σε όλο το δεύτερο ημίχρονο. Ο Γιάννης Μολφέτας (19 πόντοι) και ο Γιώργος Αγγέλου (15 πόντοι) οδήγησαν πάλι τους “αχαιούς”, οι οποίοι ξεπέρασαν το κακό ξεκίνημα (16-25 στο 11′), προηγήθηκαν στο 16′ με 32-29 χάρις σε ένα επιμέρους 16-4 και δεν έχασαν ξανά το προβάδισμα από εκεί και πέρα.\nΣΤΟ ΤΕΛΟΣ “ΚΑΘΑΡΙΣΕ” Ο ΜΙΛΕΝΤΙΓΙΕΒΙΤΣ\nΜαρούσι – Φίλιππος Βέροιας (αναβλήθηκε, 11/11)\nΑπόλλωνας Πάτρας – Οίακας Ναυπλίου 68-60


Πρώτη Δημοσίευση:\tΚυριακή, 02. 02. 2020 - 15:37\nΗ πόρτα έχει ανοίξει διάπλατα και, η τελευταία μέρα του Ιανουαρίου είναι αυτό που όλος ο πλανήτης περιμένει να δει αν θα συμβεί, μετά από εκείνο το δημοψήφισμα. Ναι, το Brexit είναι γεγονός. Ένα δράμα τελειώνει, με την έξοδο της Μεγάλης Βρετανίας από την ΕΕ, όμως πιθανότατα αρχίζουν αρκετά άλλα, καθώς οι διαπραγματευτές (ακόμα) προσπαθούν να κλείσουν ένα trade deal. Την ίδια ώρα, οι Ευρωπαίοι που ζουν στη Μεγάλη Βρετανία ανησυχούν για το μέλλον τους, ενώ και οι Άγγλοι που έχουν εμπορικές σχέσεις με χώρες της ΕΕ, αναρωτιούνται εάν τους περιμένει κάποιος εφιάλτης.\nΑφού το μεγαλύτερο ερώτημα (θα γίνει Brexit;) απαντήθηκε («ναι, θα γίνει, έστω και έτσι όπως γίνεται») αφού οι lawmakers στο Λονδίνο έδωσαν τις... ευλογίες τους στον πρωθυπουργό της χώρας, Boris Johnson και το πλάνο του να βγάλει τη χώρα από την Ευρωπαϊκή Ένωση, η ιστορία αυτή τελειώνει και αρχίζει μια άλλη. Ένα μάλλον πιο... πολυτάλαντο κεφάλαιο σε αυτό το ταλαιπωρημένο «διαζύγιο» στο οποίο τα πολιτικά και επιχειρηματικά συμφέροντα αναμετρώνται και αναρωτιούνται ως προς το πώς θα καταλήξει για τη Βρετανία και την άλλη πλευρά. Το Λονδίνο πρέπει να διαπραγματευτεί μια εμπορική συμφωνία που θα ρυθμίζει τις μελλοντικές εμπορικές σχέσεις με την Ευρώπη ως το τέλος του έτους. Και αυτό, είναι μάλλον ένα deadline που μοιάζει αδύνατο να κρατηθεί, κάτι που γεννά αυτόματα το ρίσκο της διατάραξης των εμπορικών σχέσεων μεταξύ των δύο -μέχρι πρότινος- εταίρων.\nΣτη Σκωτία, οι φόβοι για οικονομική ζημιά είναι μεγάλοι από την πρώτη μέρα που ψηφίστηκε το “Yes” στο Brexit. Και έτσι έχουν αναβιώσει οι φωνές που μιλούν για νέο δημοψήφισμα ανεξαρτησίας της Σκωτίας, μια προοπτική που πυροδοτείται κατά μέρος από τον θυμό που προκαλεί το Brexit στους Σκωτσέζους. Άλλωστε, οι επιχειρηματίες της Σκωτίας βλέπουν ότι η ζωή τους γίνεται πιο δύσκολη από τις αμέτρητες πιθανότητες για το εμπορικό και νομικό μέλλον της Σκωτίας. Αλλά αυτό, είναι η μια πλευρά του νομίσματος. Ανησυχία για τα δικαιώματα των Ευρωπαίων πολιτών που θέλουν να παραμείνουν στη Μεγάλη Βρετανία, μετά το Brexit, εκφράζει με ψήφισμά του το Ευρωπαϊκό Κοινοβούλιο, καθώς εκεί ζουν και εργάζονται σήμερα περισσότεροι από 3 εκατ. Ευρωπαίοι πολίτες, σύμφωνα με σχετικό δημοσίευμα της Deutsche Welle.\nΠερισσότεροι από 1 εκατ. Βρετανοί διαμένουν στην «Ευρώπη των 27», ενώ άλλοι τόσοι δικαιούνται να ζητήσουν ιρλανδική υπηκοότητα- άρα ευρωπαϊκό διαβατήριο- καθώς έχουν γεννηθεί στη Βόρεια Ιρλανδία. Το Λονδίνο ξεκαθαρίζει ότι τερματίζεται η ελεύθερη κυκλοφορία, ενώ από τον Μάρτιο έχει θεσπίσει ένα νέο σύστημα καταγραφής για τους Ευρωπαίους πολίτες (EU Settlement Scheme).\nΠερισσότερα σε αυτή την κατηγορία: « O κοροναϊός «χτυπά» την παγκόσμια οικονομία «Μαύρα» μαντάτα για 6 τράπεζες »


Η καρδιά της βιομηχανίας χτυπά στις ελληνικές φαβέλες | Έντυπη Έκδοση | Έντυπη Έκδοση Ελευθεροτυπίας\nΑπό παντού έρχεται η ίδια μυρωδιά, αυτή της βαριάς βιομηχανίας που κάθεται στο λαιμό και σου στεγνώνει το σάλιο. Ακόμα και ένας έμπειρος στη γεωγραφία της περιοχής, όπως ο σκηνοθέτης Χρήστος Καρακέπελης, μπορεί να λοξοδρομήσει. Για τις ανάγκες του ντοκιμαντέρ «Πρώτη ύλη» εδώ και πέντε χρόνια έχει ξεψαχνίσει την περιοχή.\nΠαρ' όλο που με προειδοποιεί ότι «ο μαχαλάς είναι ανοιχτής αρχιτεκτονικής», δεν αργεί να βρει τις σωστές συντεταγμένες και να εντοπίσει την «τρύπα» που ψάχνουμε. Την είσοδο στον κόσμο των Αλβανών Τσιγγάνων. Οι μαχαλάδες, που θυμίζουν βραζιλιάνικες φαβέλες, 12 συνολικά, είναι σκορπισμένοι στη γύρω περιοχή, εκεί όπου χτίζεται το νέο γήπεδο του Παναθηναΐκού. Σαν μυρμηγκοφωλιές έχουν είσοδο από μια τρύπα και έξοδο από μια άλλη.\nΕσπασε το γκέτο\nΟ Χρήστος Καρακέπελης είναι η κάρτα εισόδου μας στο άβατο των Τσιγγάνων. Τον υποδέχονται σαν «μεσσία». «Εμαθες τίποτα; Θα μας διώξουν;» τον ρωτούν. «Μας δάγκωσε η φτώχεια, ρε Χρήστο» του λέει ο Τζίμυς, ο πρόεδρος της κοινότητας. Και μας δείχνει τα πόδια του: στο ένα φοράει παπούτσι και στο άλλο παντόφλα.\nΤου πήρε καιρό του Χρήστου Καρακέπελη να κατακτήσει αυτή την οικειότητα. Πριν από πέντε χρόνια ξεκίνησε να έρχεται στην περιοχή με σκοπό να γυρίσει το ντοκιμαντέρ «Πρώτη ύλη». Εχει μια «εμμονή» με το περιθώριο, όπως δείχνει και το προηγούμενο, επίσης εξαιρετικό, ντοκιμαντέρ του, το «Σπίτι του Κάιν», για τις ανάγκες του οποίου μπαινόβγαινε στις φυλακές. Εφτά άνθρωποι καταδικασμένοι για φόνο, ανάμεσά τους και ο σατανιστής Μανώλης Δημητροκάλλης, εξομολογούνταν μπροστά στην κάμερά του. «Μου αρέσουν οι άνθρωποι που είναι από τη λάθος μεριά. Σε βοηθούν να δεις καθαρά την πραγματικότητα, δεν μπορείς να πεις ψέματα» εξηγεί.\nΤο καινούργιο «θέμα» ζει ακριβώς εκεί, στους τσιγγάνικους μαχαλάδες. Σε αυτές τις παραγκουπόλεις χτυπάει η καρδιά της βιομηχανίας. Ανθρωποι που ούτε καν υπάρχουν για το κράτος, αφού δεν έχουν κανένα μητρώο, είναι ο αθέατος κινητήριος μοχλός ενός τεράστιου μηχανισμού πλουτισμού.\nΟι Τσιγγάνοι ρακοσυλλέκτες μαζεύουν κάθε είδους μεταλλικά αντικείμενα και τα πουλάνε στις μάντρες για ένα κομμάτι ψωμί. Αυτή η μαύρη εργασία και ένα κύκλωμα παραοικονομίας παράγουν το 60% του χάλυβα στην Ελλάδα, αφού το μέταλλο δεν παράγεται από εξόρυξη. Τα σκουπίδια, που ανιχνεύουν οι Τσιγγάνοι στο καθημερινό δρομολόγιό τους, είναι η φλέβα χρυσού για το καπιταλιστικό σύστημα.\nΜια εικόνα μικρών παιδιών πάνω σε σαραβαλιασμένα τρίκυκλα ήταν ο μίτος της Αριάδνης για τον σκηνοθέτη. Παρακολουθώντας τα πιτσιρίκια ξεδίπλωσε την αλυσίδα αυτής της βιομηχανίας, που «βράζει» λίγο πιο κάτω από τον Ιερό Βράχο της Ακρόπολης, σε απόσταση αναπνοής από το νέο Χρηματιστήριο.\n«Δεν μιλάμε για κάποιους άχρηστους που τριγυρνάνε, αλλά για ανθρώπους που ζούνε εκατό βαθμούς κάτω από το όριο της φτώχειας, στην απόλυτη απαξίωση και τελικά παράγουν μεγάλο πλούτο. Η αθλιότητά τους συγγενεύει με τις μεγαλύτερες βιομηχανίες της χώρας, δηλαδή τις χαλυβουργίες» μου εξηγεί ο Χρήστος Καρακέπελης.\nΤο σκηνικό θυμίζει ταινίες του Κουστουρίτσα. Αλλά τις ξεπερνά. Η αλήθεια είναι πιο βρώμικη και τρομακτική. Τα κουτσούβελα, που τριγυρνούν στο μαχαλά, μοιάζουν χαμένα. Ο χρόνος δεν έχει καμιά σημασία. Η ύπαρξή τους κουβαλά μια αίσθηση ματαιότητας. Την ίδια ώρα τα ποντίκια περνούν δίπλα από τα πόδια τους.\nΣτην «Πρώτη ύλη» (παραγωγή της CLproductions) ο σκηνοθέτης επικεντρώνεται σε πέντε ρακοσυλλέκτες. Οι «πρωταγωνιστές» του ξετυλίγουν την παράλογη αλυσίδα του καπιταλιστικού συστήματος, που ξεκινά από τους μαχαλάδες των Τσιγγάνων και καταλήγει στον αναπτυξιακό οργασμό του Λιβάνου, λίγο μετά τον πόλεμο του 2006.\nΠιτσιρίκια στο μεροκάματο\nΤο ντοκιμαντέρ ανοίγει με τη φράση του Πλούμπι, που ζει στην άκρη του μαχαλά: «Ούτε ο διάβολος δεν μένει εδώ. Ζούμε στο απόλυτο τίποτα». Η πορεία τους, στη σχεδόν δίωρη διάρκεια του ντοκιμαντέρ, το επιβεβαιώνει. Ο Σακόλ βγαίνει για δουλειά παρέα με τον 11χρονο Γκόγκο. Μαζεύουν σίδερα το βράδυ. Η μέρα τούς βρίσκει να τα διαχωρίζουν και στη συνέχεια να τα καίνε. Οσο πιο καθαρό το σίδερο τόσο πιο καλή η τιμή. Το πιο ανθυγιεινό κομμάτι της δουλειάς το κάνουν τα πιτσιρίκια. Αυτά καίνε τα καλώδια και εισπνέουν τον... καρκίνο.\nΥπάρχουν και ακόμα δύο πρόσωπα στο ντοκιμαντέρ, που ζουν εκτός μαχαλά. Ο Χουσεΐν, ένας 70χρονος μουσουλμάνος από την Κομοτηνή, ζει σ' ένα τροχόσπιτο στη Νίκαια. Και ο πιο «ιδεολόγος» της παρέας, ο Σπύρος, που είναι Ελληνας. Γι' αυτόν η ζωή στο περιθώριο και το εμπόριο με τα μέταλλα είναι μια συνειδητή επιλογή αποχής από το μικροαστικό σύστημα.\nΟ Χρήστος Καρακέπελης είχε στο μυαλό του τη θρυλική σειρά φωτογραφιών του Γιόζεφ Γκουντέλκα με τους Τσιγγάνους. «Θαυμάζω τον ελλειπτικό τρόπο με τον οποίο τους είδε. Ούτε τους καπέλωσε ούτε και τους εξιδανίκευσε. Βρήκε το βλέμμα να είναι μαζί τους. Με την υποκρισία ο σκηνοθέτης, αν δεν έχει πραγματικότητα, πέφτει στο μελό. Είναι εύκολο γιατί σε ρουφάνε οι χώροι...». *\nΟ Γκόγκος ονειρεύεται Φεράρι\n«Η πόλη μοιάζει με τρελοκομείο. Μόνο όταν γυρνάω στις παράγκες, νιώθω ασφαλής» λέει ο 11χρονος Γκόγκος στο ντοκιμαντέρ. Τα παιδιά άλλωστε βγαίνουν από το μαχαλά μόνο για δουλειά. Σχολείο δεν πηγαίνουν. Βόλτες κάνουν μόνο μέσα στο γκέτο τους. Οταν ο Χρήστος Καρακέπελης τον ρωτάει στο ντοκιμαντέρ τι θέλει να γίνει όταν μεγαλώσει, αυτός απαντά: «Θέλω να πάρω μια Φεράρι».\nΤέσσερα χρόνια μετά, ο 15χρονος πια Γκόγκος είναι ακόμα στο μαχαλά. Δεν έχει πάρει Φεράρι. Διατηρεί όμως ακόμα στοιχεία παιδικότητας, που συνήθως, σε αυτές τις συνθήκες, χάνονται πρόωρα από τις παιδικές ψυχές. Τα ανιψάκια του, για παράδειγμα, που γυρνάνε στα πόδια του, παρ' όλο που δεν είναι πάνω από εφτά χρόνων, κουβαλούν στο βλέμμα τους πολύ περισσότερα χρόνια. Ο Γκόγκος χαλάει σε... περιστέρια το μεροκάματο που βγάζει μαζεύοντας και στη συνέχεια πουλώντας σίδερα. Τα πουλιά τα φροντίζει πολύ, τα κρατάει σ' έναν καλά προφυλαγμένο χώρο. Κάθε τόσο τα αφήνει ελεύθερα. Πετάνε πάνω από το κεφάλι του και ξαναγυρνούν.\nΗ ίδια όμορφη και συγκινητική σκηνή υπάρχει και στην ταινία. Το βλέμμα του Γκόγκου είναι καρφωμένο πάνω τους. Αγωνιά μήπως δεν ξαναγυρίσουν. Αλλά πάντα επιστρέφουν. «Μου τα τρώνε τα ποντίκια» λέει στον Χρήστο Καρακέπελη απελπισμένος. Γι' αυτό μετακόμισε με την οικογένεια του στην άκρη του μαχαλά. Εστησαν το νοικοκυριό τους πάνω σ' ένα γιαπί, όπου ανεβαίνεις από μια αυτοσχέδια ξύλινη σκάλα. Κρεβάτια, κουβέρτες, κατσαρόλες, όλα έχουν ριχτεί άτσαλα σ' ένα παράπηγμα που δεν έχει στέγη πάνω από το κεφάλι τους ακόμα. Από εκεί ψηλά ο Γκόγκος και η οικογένειά του αγναντεύουν τα σύμβολα ανάπτυξης -ο μαχαλάς είναι περικυκλωμένος από γερανούς. Και ευθεία στον ορίζοντα στέκει η Ακρόπολη.


Πρωινά τμήματα για παιδιά στα «Κινούμενα Σχέδια» | LarissaKid.gr - Τα πάντα για το παιδί στη Λάρισα\nHome » Δραστηριότητες » Πρωινά τμήματα για παιδιά στα «Κινούμενα Σχέδια»\nΠρωινά τμήματα για παιδιά 1,5 έως 5 ετών\nΑπό 1 Σεπτεμβρίου έως 31 Ιουλίου\nΈμπειροι - καταρτισμένοι παιδαγωγοί\ngiorgos 25 Ιουνίου 2014 - 1:33 μ.μ.\nκαι εγώ θα ήθελα να βάλω τα μικρά σε τέτοιες δραστηριότητες γιατί ως τώρα μπροστά στο DisxneyXD κανάλι της Nova είναι καρφωμένα, δε λέω έχει πολύ ωραία παιδικά αλλά την στιγμή που παίρνουν το laptop και τα βλέπουν απο το novago με τρελαίνει\nLarissa Kid 26 Ιουνίου 2014 - 3:23 π.μ.\nΦίλε Γιώργο όταν ξεκινήσαμε να δημιουργούμε το Larissakid, είχαμε και εμείς την απορία εάν η Λάρισα έχει αρκετές επιλογές για δραστηριότητες και εκδηλώσεις για παιδιά. Τελικά οι επιλογές είναι πάρα πολλές και μέσα από το site μας προσπαθούμε να τις συγκεντρώσουμε και να σας τις προτείνουμε.\nΠρέπει όμως να διαβάσεις και τι λένε οι ειδικοί για το θέμα ''τηλεόραση και παιδί'' εδώ:


NICE SIGNO 4 – Ιταλική ηλεκτρομηχανική μπάρα ελέγχου κυκλοφορίας. | Intermatic\nNICE SIGNO 4 – Ιταλική ηλεκτρομηχανική μπάρα ελέγχου κυκλοφορίας.\nΚατάλληλη Για Μικρά Ανοίγματα και Μεγάλης Ταχύτητας Λειτουργίας\nΔύναμη Και Ταχύτητα\nΜε νέο κινητήρα 24Vdc, δυνατό και αξιόπιστο, με κατανάλωση μέχρι 250 W και ροπή μέχρι 130Nm. Πλήρες άνοιγμα 90 o σε μόνο 3 sec.\nΜε επιλογή συγχρονισμού δύο μηχανισμών σε ζευγάρι ακόμη και σε περίπτωση διαφορετικών τύπων ( π.χ SIGNO 3 και SIGNO 6 ).\nΗ μπάρα μπορεί να κλείσει αμέσως μετά το πέρασμα του οχήματος.\nΈχει 2 τύπους φωτοσήμανσης.\nΑυτόματος έλεγχος ασφαλείας στην αρχή κάθε κίνησης.\nΕίσοδος για υποδοχή τελευταίας γενιάς πιεζοηλεκτρικών.\nΕνσωματωμένος μετρητής κινήσεων με δυνατότητα προγραμματισμού συντήρησης.\nΜε ανεξάρτητους χώρους για τα ηλεκτρονικά και τα μηχανικά μέρη, δίνοντας στον χρήστη εύκολη πρόσβαση στον πίνακα αυτοματισμού, ενώ το μπροστινό καπάκι παρέχει πρόσβαση στα μηχανικά μέρη.\nΙδανικό Για Έντονη Χρήση\nΤο νέο μοτέρ 24 Vdc Signo, μπορεί να χρησιμοποιηθεί εντατικά για πολύ μεγάλα διαστήματα. Αυτό το χαρακτηριστικό το κάνει ιδανικό για τον αυτοματισμό ιδιωτικών, δημοσίων και βιομηχανικών σταθμεύσεων, όπου υπάρχει συχνή διάβαση οχημάτων κατά τη διάρκεια της ημέρας.\nΗ κίνηση αντιστρέφεται αυτόματα όταν έρθει σε επαφή με εμπόδιο ή αντικείμενο. Το πρόγραμμα λειτουργίας ελέγχει την έλλειψη ισοστάθμισης του ελατηρίου και διορθώνει οποιοδήποτε πρόβλημα για τον περιορισμό της συντήρησης και τον επηρεασμό από περιβαλλοντολογικές συνθήκες.\nΟ καινοτομικός πίνακας ελέγχου χρησιμοποιεί ένα επαναστατικό σύστημα διαχείρισης της δύναμης, της ταχύτητας, της επιτάχυνσης και της επιβράδυνσης, το οποίο μπορεί να ρυθμιστεί σε 6 επίπεδα στην αρχή και στο τέλος κάθε ελιγμού. Ο προγραμματισμός είναι διαισθητικός και τελείως αυτόματος με τη τεχνολογία Nice encoder: πατήστε απλά ένα πλήκτρο και το Signo θα αντιληφθεί τα όρια λειτουργίας. Με επι-άχυνση και επιβράδυνση στην αρχή και στο τέλος κάθε κίνησης καθώς και ρυθμιζόμενη δύναμη.\nΕξελιγμένος Και Καλά Μελετημένος Ηλεκτρονικός Πίνακας\nΜε επαναστατικό σύστημα διαχείρισης δύναμης ταχύτητας και επιβράδυνσης, ίδιος πίνακας για όλα τα μοντέλα αναγνωρίζει και αποθηκεύει αυτόματα το τύπο του μοτέρ Signo στο οποίο εγκαθίσταται και έτσι δε χρειάζεται η πρώτη διαδικασία εγκατάστασης. Σήματα ένδειξης σωστής λειτουργίας του πίνακα ελέγχου και σωστής τροφοδοσίας. Αυτόματη διάγνωση κατά τη λειτουργία, με ευδιάκριτα οπτικά σήματα σύμφωνα με τον τύπο της δυσλειτουργίας.\nΣε περίπτωση διακοπής της τάσης τροφοδοσίας του συστήματος το ειδικό NICE κλειδί αποσύμπλεξης θα ελευθερώσει την μπάρα.\nΜεγάλη σειρά αξεσουάρ\nΓια όλες τις απαιτήσεις και γούστα.\nΠαροχή Τροφοδοσίας 230 V AC (+6% – 10%) – 50 (60) Hz\nΠαροχή Λειτουργίας 24 Vdc (+6% – 10%) 50 -60 Hz\nΑπορροφώμενη Ισχύς 300 W\nΑπορροφώμενo Ρεύμα 12 Α\nΘερμοκρασία Λειτουργίας -20÷+50 oC\nΡοπή Στρέψεως 200 Nm\nΧρόνος Ανοίγματος 3 sec minimum (90°)\nΜέγιστη Συχνότητα Χρήσης 145 κύκλους (άνοιγμα – κλείσιμο) / hour\nΜέγιστο Μήκος Κονταριού μέχρι 4 m\nΤύπος Λίπανσης NICE GREASE\nΕπεξεργασία Κορμού Μπάρας ηλεκτροφόρησης\nΧρώμα Κορμού Μπάρας RAL – 9006 (ασημί – γκρι)\nΔιαστάσεις Κορμού Μπάρας 320×1.07 x320 mm (ΠxΥxΒ)\nΔιαστάσεις Κονταριού Μπάρας 100x50x7.000 mm (ΠxΥxΒ)\n* Διάθεση Σε Stock.\nThis entry was posted in ΜΠΑΡΕΣ ΕΛΕΓΧΟΥ ΚΥΚΛΟΦΟΡΙΑΣ by admin. Bookmark the permalink.


Ποια videos είχαν τα περισσότερα views στο YouTube για το 2010; ~ ENPATRAIS\nΠοια videos είχαν τα περισσότερα views στο YouTube για το 2010;\nTo “Baby” του Justin Bieber και το “Bed Intruder Song” των Gregory Brothers (Auto Tune The News) είχαν τα περισσότερα views στο YouTube για το 2010!\nTo “Baby” του Justin Bieber έχει συνολικά 408 εκατομμύρια χτυπήματα από την μέρα που προβλήθηκε για πρώτη φορά μέχρι και αυτή την στιγμή. Ο Justin Bieber κατέχει αυτή την στιγμή, μαζί με την Lady Gaga το 3% του συνολικού web traffic, κάτι που αποδεικνύει την ασταμάτητη εξάπλωση του Bieber-fever.\nTo “Bed Intruder” είναι η auto-tune εκδοχή της συνέντευξης του Antoine Dodson από το Huntsville της Alabama, όπου περιγράφει πως σταμάτησε ένα άγνωστο εισβολέα από το να βιάσει την αδελφή του. Το “Bed Intruder Song” γνώρισε άπειρες παραλλαγές, έγινε hit στο iTunes Chart και έκανε τον Antoine Dodson διάσημο! Το video είχε 47 εκατομμύρια views από τον Οκτώβριο του 2010 μέχρι σήμερα.\nΣτην δεύτερη θέση των πιο αγαπημένων μουσικών videos του 2010, βρέθηκε η Shakira με το “Waka Waka” και στην τρίτη και τέταρτη θέση, ο Eminem με το “Love The Way You Lie” και το “Not Afraid”. Την πεντάδα συμπλήρωσε η Rihanna με το “Rude Boy”. Η Lady Gaga βρέθηκε στην όγδοη και δέκατη θέση αντίστοιχα, με το “Alejandro” και το “Telephone” αντίστοιχα.\nBeliebers εδώ είναι ο προορισμός σας!


Κορωνοϊός: 5 νέα κρούσματα - Κανένας νέος θάνατος Προτεινόμενο\nΠρώτη Δημοσίευση:\tΠαρασκευή, 29. 05. 2020 - 17:24\nΣυνολικά 2.909 επιβεβαιωμένα κρούσματα – Παραμένουν 175 οι θάνατοι\nΠροστέθηκαν 5 νέα κρούσματα του κορωνοϊού SARS-CoV-2 στη χώρα μας το τελευταίο 24ωρο και κανένας νέος θάνατος σύμφωνα με τη γραπτή ανακοίνωση του εκπροσώπου του υπουργείου Υγείας για τον νέο κορωνοϊό, Σωτήρη Τσιόδρα.\nΣημειώνεται ότι τα 4 από τα 5 νέα κρούσματα σχετίζονται με γνωστή συρροή κρουσμάτων και το 1 εντοπίστηκε σε έλεγχο πτήσης από το εξωτερικό.\nΣύμφωνα με τα τελευταία στοιχεία, ο συνολικός αριθμός των κρουσμάτων είναι 2.909, εκ των οποίων το 55.2% αφορά άνδρες. Σημειώνεται ακόμη ότι ο συνολικός αριθμός των επιβεβαιωμένων κρουσμάτων έχει αναθεωρηθεί κατόπιν ελέγχου των δεδομένων.\nΕπομένως, από το σύνολο των κρουσμάτων, 631 (21,7%) θεωρούνται σχετιζόμενα με ταξίδι από το εξωτερικό και 1660 (57,1%) είναι σχετιζόμενα με ήδη γνωστό κρούσμα.\nΠαράλληλα 105 ασθενείς έχουν εξέλθει από τις ΜΕΘ.\nΠερισσότερα σε αυτή την κατηγορία: « ΟΑΣΑ: Οι νέες τιμές εισιτηρίων και καρτών Ποιες επιχειρήσεις ανοίγουν από την ερχόμενη Δευτέρα »


Κάθε χρόνο περίπου τέτοια εποχή μαζεύω ότι κεριά μισοκαμμένα,λαμπάδες κ.α έχω στο σπίτι και τα ανακυκλώνω! Πώς ;\nΣε σας όμως θα δείξω τον πιο διασκεδαστικό,ενδιαφέρον και εύκολο τρόπο για να τα φτιάξετε και μαζί με τα παιδιά σας όσοι έχετε!\nΠρώτα απ' όλα ρίχνουμε όλα τα κεριά σε μια παλιά κατσαρόλα που δεν τη χρησιμοποιούμε (γιατί το κερί δεν βγαίνει και τόσο εύκολα μετά) και τη βάζουμε στο μάτι της κουζίνας σε πολύ χαμηλή θερμοκρασία!\nΚατόπιν παίρνουμε ένα άδειο κουτί από χυμό ή γάλα 1L και κόβουμε την επάνω μεριά του.\nΜετά βάζουμε το φιτίλι όπως στη φωτογραφία, ρίχνουμε λίγο κερί,περίπου 1 πόντο και περιμένουμε να κρυώσει,για πιο γρήγορα το βάζουμε στο ψυγείο.Μόλις γίνει στερεό γεμίζουμε το κουτί με παγάκια.Ναι καλά διαβάσατε με παγάκια!\nΤο αφήνουμε να κρυώσει καλά και μετά κόβουμε προσεχτικά το κουτί μ' ένα μαχαίρι ή ψαλίδι και το αφαιρούμε από το κερί. Προσοχή αυτό να το κάνετε μέσα σε νεροχύτη γιατί θα τρέξουν νερά!\nΚΑΙ ΙΔΟΥ ΤΟ ΓΛΥΠΤΟ ΜΑΣ!\nΔεν είναι θαυμάσιο!\nΔείτε και τις λεπτομέρειες!\nΑν το χρώμα που βγει δεν σας αρέσει μπορείτε να το βάψετε με τα ειδικά χρώματα για κεριά που κυκλοφορούν στο εμπόριο.\nΠΡΟΣΟΧΗ ΜΕΓΑΛΗ ΤΟ ΛΙΩΜΕΝΟ ΚΕΡΙ ΜΠΟΡΕΙ ΝΑ ΠΡΟΚΑΛΕΣΕΙ ΣΟΒΑΡΑ ΕΓΚΑΥΜΑΤΑ!\nΑνεράιδα 31 Μαΐου 2010 - 10:02 μ.μ.\nπολύ ωραία ιδέα!!! Θα το κάνω! Χωρίς παιδιά όμως γιατί φοβάμαι....\nRena 31 Μαΐου 2010 - 10:56 μ.μ.\nΑνεράιδα έχεις δίκιο θέλει πολύ προσοχή!\nΕιρηνη Σ 1 Ιουνίου 2010 - 12:04 π.μ.\nειναι καλη ιδεα για να μην πηγαινει τιποτα χαμενο\nαν σπασουμε και τα παγακια σε 2-3 κομματια τα κενα που μενουν ειναι πιο πολλα και πιο μικρα\nPhivos Nicolaides 1 Ιουνίου 2010 - 7:03 π.μ.\ntivolio 1 Ιουνίου 2010 - 8:19 π.μ.\nεύκολο και ωραίο, σε ευχαριστούμε!!!\nerifili 1 Ιουνίου 2010 - 8:25 π.μ.\nRena πολύ ωραία ιδέα, ειδικά τώρα που μετά το Πάσχα έχουμε ένα σωρό σπασμένες λαμπάδες.Εχω διάφορα χρώματα οπότε μπορώ να το κάνω με ρίγες π.χ.Η ιδέα για το κουτί του αναψυκτικού πολύ καλή.Γι'αυτό σας λέω ότι το μυαλό μου δεν κατεβάζει ιδέες.Πρέπει να το έχεις!!!\nΧαρά Θ. 1 Ιουνίου 2010 - 9:06 π.μ.\nA, έτσι κουφώνουν τα κεριά!\nΜπράβο Ρένα, ωραία πρόταση, ευχαριστούμε για το μυστικό που μοιράστηκες μαζί μας.\nIrini 1 Ιουνίου 2010 - 11:10 π.μ.\nΡένα μου τέλεια η ιδέα σου,πάω να μαζέψω ότι κερί υπάρχει και πιάνω δουλειά αμέσως....\nneli 1 Ιουνίου 2010 - 12:18 μ.μ.\nΠολυ καλες οι οδηγιες σου, ε και απο παλια κερια πια γεματο το σπιτι οποτε θα το δοκιμασω σιγουρα!!!!!\nJK O SΚΡΟΥΤΖΑΚΟS 1 Ιουνίου 2010 - 1:25 μ.μ.\nΠΕΡΑΣΑ ΝΑ ΕΥΧΗΘΩ ΚΑΛΟ ΜΗΝΑ ΜΕ ΥΓΕΙΑ ΚΑΙ ΧΑΜΟΓΕΛΑ:))))ΠΟΛΥ ΩΡΑΙΑ ΙΔΕΑ !!!\nRena 1 Ιουνίου 2010 - 3:28 μ.μ.\nμπορείς να πειραματιστής και με σχήματα και με μεγέθη το κάθε ένα βγάζει άλλο αποτέλεσμα!\nθέλω να σε δω να φτιάχνεις!\nκι εγώ σ' ευχαριστώ που μ' επισκέφτηκες!\nτο κουτί είναι χάρτινο από χυμό,αν φτιάξεις πολύ θα ήθελα να μας τα δείξεις!\nμου έχετε πει κι εσείς τόσα πολλά μυστικά οπότε σας το όφειλα!\nΘα περιμένω να τα δω!!!\nneli βέβαια και δεν υπάρχει να τα πετάμε για ν' αγοράσουμε άλλα!\nJK O SΚΡΟΥΤΖΑΚΟS επίσης και σ' ευχαριστώ!!!\nΑνώνυμος 1 Ιουνίου 2010 - 3:37 μ.μ.\npολυ μ αρεσουν τα κερια σε ολα τα χρωματα και σχηματα..μπορουμε να βαλουμε μεσα ή στις ακρες και αποξγραμενα φρουτα για ντεκορ\nRena 1 Ιουνίου 2010 - 4:20 μ.μ.\nκαι φρούτα και λουλούδια και κοχύλια ότι θες μπορείς να βάλεις !\nASTRAPOGIANNOS(CRITICAL MASS KALAMATA) 1 Ιουνίου 2010 - 11:39 μ.μ.\nKaterina 2 Ιουνίου 2010 - 9:27 π.μ.\nΡενάκι πολύ όμορφο! Μου αρέσει το χρώμα που βγήκε! Για μεγαλύτερη ασφάλεια και για να μην είσαι πάνω από την κατσαρόλα, μπορείς να το κάνεις σαν μπεν μαρι (νεράκι να ζεσταίνεται στην κατσαρόλα και ένα άλλο μεταλλικό σκεύος μέσα σε αυτή, εγώ χρησιμοποιώ τενεκεδάκια του καφέ ή από μπισκότα και ρίχνω το κερί εκεί να λιώσει).\nΡίκη Ματαλλιωτάκη 3 Ιουνίου 2010 - 9:40 π.μ.\nΑ εχω χασει πολλα εγω με τα τρεχαματα των ημερων........και λατρευω τα κερια, ουτε ξερω ποσα εχω...\nΩραιος τροπος λοιπον να μην τα αγοραζω\ndrosostalitsa 3 Ιουνίου 2010 - 4:03 μ.μ.\nΦανταστική ιδέα!!! Όλο ομορφιές είσαι!\nΚαλό μήνα Ρενάκι μου! Και καλό καλοκαίρι! Να είσαι παντα χαρούμενη και δημιουργική!\nRena 3 Ιουνίου 2010 - 6:00 μ.μ.\nωραία η ιδέα σου ευχαριστούμε!\nΜη στεναχωριέσαι όλα εδώ είναι και σε περιμένουν για να τα βλέπεις όποτε μπορείς!\nπροσπαθώ να σας ευχαριστήσω.Σας το χρωστάω άλλωστε!\nEvie 3 Ιουνίου 2010 - 9:59 μ.μ.\nΚαλό σου Μήνα γλυκιά μου. Χαράς την υπομονή σου πάντως έγινε ωραίο και με απαλό χρώμα.\nRena 3 Ιουνίου 2010 - 11:24 μ.μ.\nEvie επίσης.Χαίρομαι που σου άρεσε!\neudokia 5 Ιουνίου 2010 - 12:14 μ.μ.\nαχ,είναι υπέροχο!! το χρώμα αυτό με τρελαίνει!!ευχαριστούμε για τις οδηγίες,είναι κατατοπιστικότατες!!\nNells 8 Ιουνίου 2010 - 1:44 μ.μ.\nteleio to blog sou...ftiaxnw ki ego pou k pou pragmata an k sini8ws einai aksesouar k rouxa....agapo tin idea me ta keria omos!!!\nUnknown 10 Φεβρουαρίου 2011 - 7:30 μ.μ.\nΡενάκι πολύ έξυπνο!!!! Πραγματικά υπέροχη πρόταση και πολύ αναλυτικές οι οδηγίες σου!!!!\nkatia 8 Μαρτίου 2011 - 9:40 μ.μ.\nπολυ καλη ιδεα!!!ομορφο το κερι !!!μπραβο!!!!\nΆννα 12 Ιουλίου 2011 - 10:37 μ.μ.\nΚαλησπέρα! Κατά λάθος έπεσα στη σελίδα σας και διάβασα για το "κερί on ice", χα, χα... Παλιά, όταν είχα μανία με το φτιάξιμο κεριών είχα φτιάξει κάτι παρόμοιο, βασισμένο στην αρχή "περιχύνω παγάκια με ζεστό κερι". Την πρώτη φορά που είχα φτιάξει κερί από "αποκέρια", δεν μού άρεσε καθόλου το μουντό χρώμα της πρόσμιξης. Την επόμενη φορά, έλιωσα το κάθε χρώμα ξεχωριστά και με αυτό έφτιαξα παγάκια χρησιμοποιώντας μια παλιά παγοθήκη. Το τελικό κερί ήταν υπέροχο και μύριζε και υπέροχα, αφού ορισμένα από τα "παγάκια" ήσαν από γνήσιο κερί της μέλισσας. Ο συνδιασμός των δύο, παγάκια από κερί και παγάκια από νερό θα ήταν ένα πολύχρωμο κερί με πιό λίγες τρύπες! Καλό;\nmaya =^o^= 6 Αυγούστου 2011 - 2:00 π.μ.\nμου αρέσει πολύ το μπλογκ σου γιατί είσαι κατατοπιστική!!και πολύ ταλαντούχα βέβαια!!!! :D


FIFA: Οι υποθέσεις διαφθοράς παίρνουν ανεξέλεγκτες διαστάσεις | Euronews\nFIFA: Οι υποθέσεις διαφθοράς παίρνουν ανεξέλεγκτες διαστάσεις\nΑπό Ιωάννης Καράγιωργας • ανανεώθηκε πριν: 16/12/2015\nΤο παγκόσμιο ποδόσφαιρο και ειδικότερα η FIFA διανύουν τη χειρότερη περίοδο της ιστορίας τους. Οι εξελίξεις στο μέτωπο της διαφθοράς δεν σταματούν τους τελευταίους έξι μήνες.\nΟ αντιπρόεδρος της FIFA και πρόεδρος της CONMEBOL, Χουάν Άνχελ Ναπούτ εκδόθηκε στις Ηνωμένες Πολιτείες προκειμένου να απολογηθεί στις κατηγορίες διαφθοράς που αντιμετωπίζει.\nΟ Παραγουανός παράγοντας κατηγορείται για δωροληψία εκατομμυρίων δολαρίων.\nΟ πρώην πρόεδρος της ομοσπονδίας της Κόστα Ρίκα, Εδουάρδο Λι, είχε συλληφθεί τον Μάιο στην επιχείρηση της Ζυρίχης.\nΣύμφωνα με τις δικαστικές αρχές απέσυρε την έφεσή του για την απόφαση έκδοσής του στις Ηνωμένες Πολιτείες.\nΤην ίδια στιγμή, ο πρώην πρόεδρος της Ονδούρας και μέλος της επιτροπής τηλεόρασης και μάρκετινγκ της FIFA, Ράφαελ Καγιέχας, βρίσκεται στη Νέα Υόρκη.\nΟ 72χρονος παράγοντας ταξίδεψε εθελοντικά στις Ηνωμένες Πολιτείες προκειμένου να συνεργαστεί με τις αρχές και προφανώς να αποκαλύψει παράνομες καταστάσεις στους κόλπους της FIFA.\n«Ο κύριος Καγιέχας πήγε μόνος του στις Ηνωμένες Πολιτείες. Δεν τον συνοδεύει κανένας επίσημος παράγοντας από Ονδούρα ή από τις Ηνωμένες Πολιτείες. Δεν έχει συλληφθεί. Θα παρουσιαστεί ενώπιον αμερικανικού δικαστηρίου εθελοντικά», τόνισε ο δικηγόρος του Καγιέχας, Τίτο Ερνάντεζ.\nΤα προβλήματα δεν σταματούν εδώ για τη FIFA καθώς και στη Βραζιλία έχει προκληθεί σάλος.\nΜερικά από τα μεγαλύτερα ονόματα του βραζιλιάνικου ποδοσφαίρου, όπως ο Πελέ, ο Ζίκο, ο Τοστάο και ο Ραΐ, υπέγραψαν επιστολή με την οποία ζητούν την παραίτηση του προέδρου της ομοσπονδίας, Μάρκο Πόλο Ντελ Νέρο, και την έναρξη έρευνας για τη διαφθορά στην ομοσπονδία.\n«Όλοι εμείς αλλά και η κοινωνία απαιτούμε την παραίτηση του Μάρκο Πόλο Ντελ Νέρο και του διοικητικού συμβουλίου. Κατόπιν απαιτούμε να διεξαχθούν ελεύθερες και δημοκρατικές εκλογές στην ποδοσφαιρική ομοσπονδία. Επίσης να καταργηθούν οι διατάξεις του καταστατικού που εμποδίζουν τη δημιουργία ανεξάρτητων επιτροπών ελέγχου», τόνισε ο Ραΐ.\nΗ εμπιστοσύνη στους παράγοντες του ποδοσφαίρου έχει χαθεί.\nΗ FIFA βρίσκεται σε προεκλογική περίοδο, με τον νυν πρόεδρό της, Σεπ Μπλάτερ, και τον κορυφαίο υποψήφιο, Μισέλ Πλατινί, να είναι τιμωρημένοι για υπόθεση διαφθοράς.\nΚαθημερινά προκύπτουν νέα σκάνδαλα σε δεκάδες ποδοσφαιρικές ομοσπονδίες ανά τον κόσμο.\nΚαι μέσα σε όλον αυτόν τον κυκεώνα, είναι μπλεγμένο το άθλημα που αγαπά όλος ο κόσμος: το ποδόσφαιρο.


eKorinthos - Η ιστορία των παιδιών που η εικόνα τους «στοίχειωσε» όλο τον πλανήτη\nvideo platformvideo man\nΓια τον λόγο αυτό η οικογένεια του Αμπντουλάχ εξαναγκάστηκε να φύγει παράνομα από την Τουρκία μέσω θαλάσσης. Για τον λόγο αυτό εξαναγκάστηκε να πληρώσει τους «διακινητές», για να ακολουθήσει η τραγωδία με τον πνιγμό της συζύγου και των δύο μικρών παιδιών. Για τον λόγο αυτό η Ελλάδα δέχεται χιλιάδες ανθρώπους από τη Συρία και τις άλλες χώρες της Μέσης Ανατολής, οι οποίοι προσπαθούν να φύγουν παρανόμως από την Τουρκία, ακριβώς γιατί στη γειτονική χώρα δεν τους εκδίδουν άδειες εξόδου! Αλήθεια, πόσες ζωές θα είχαν γλιτώσει, αν οι τουρκικές αρχές ακολουθούσαν άλλη τακτική; Πόσοι θάνατοι θα είχαν αποφευχθεί, αν κάποιοι στη γειτονική χώρα, δεν ωθούσαν – γιατί άραγε; – τους πρόσφυγες στη λύση των «διακινητών»;\nΗ Sun «ενημερώνει» τον Ντέιβιντ Κάμερον ότι… τελείωσε το καλοκαίρι και τον καλεί επιτακτικά να λάβει αποφάσεις και να ασχοληθεί με τη μεγαλύτερη κρίση που αντιμετωπίζει η Ευρώπη μετά τον Β’ Παγκόσμιο Πόλεμο. Η Metro δηλώνει στο πρωτοσέλιδό της ότι η Ευρώπη δεν μπορεί να σώσει πλέον το μικρό αυτό παιδί. Οι Times γράφουν ότι διαιρείται η Ευρώπη και ο Guardian τονίζει το σοκ που προκαλεί η σκληρότερη πραγματικότητα της μεταναστευτικής κρίσης στην Ευρώπη. Η Daily News χρησιμοποιεί τον τίτλο: «Η Νεκρή Θάλασσα», σημειώνοντας ότι οι πρόσφυγες ρισκάρουν τα πάντα για να καταφύγουν στην ευρωπαϊκή ήπειρο.


Κολπίτιδα σημαίνει φλεγμονή του κόλπου. Στις περισσότερες περιπτώσεις, αυτό οφείλεται σε μόλυνση από μύκητες. Η γυναίκα έχει συνήθως κολπική έκκριση, φαγούρα, κάψιμο, και, ενδεχομένως, πόνο. Είναι μια κατάσταση που συχνά συνδέεται με ερεθισμό ή μόλυνση του αιδοίου.\nΣε γενικές γραμμές η κολπίτιδα είναι μια πολύ συχνή πάθηση, αλλά ακόμα πιο συχνή σε γυναίκες με διαβήτη.\nΟι πιο κοινοί τύποι κολπίτιδας είναι:\nΒακτηριακή κολπίτιδα, η οποία προκύπτει από υπερανάπτυξη ενός ή περισσοτέρων μικροοργανισμών που υπάρχουν με φυσικό τρόπο στον κόλπο της γυναίκας\nΚαντιντίαση, η οποία συνήθως προκαλείται από έναν μύκητα που επίσης υπάρχει με φυσικό τρόπο στον κόλπο και ο οποίος ονομάζεται Candida albicans\nΤριχομονάδες, που προκαλούνται από ένα παράσιτο και συνήθως μεταδίδονται με τη σεξουαλική επαφή\nΚολπική ατροφία (ατροφική κολπίτιδα), η οποία προκύπτει από μείωση των επιπέδων των οιστρογόνων μετά την εμμηνόπαυση\nΗ θεραπεία εξαρτάται από το είδος της κολπίτιδας έχετε.\nΤα σημάδια και τα συμπτώματα μπορεί να περιλαμβάνουν:\nΑλλαγή στο χρώμα, την οσμή ή το ποσό της απαλλαγής (έκκρισης υγρού) από τον κόλπο\nΚολπική φαγούρα ή ερεθισμό\nΕλαφρά κολπική αιμορραγία ή κηλίδες αίματος\nΤα χαρακτηριστικά των κολπικών εκκρίσεων μπορεί να υποδεικνύουν και τον τύπο της κολπίτιδας που έχετε. Τα παραδείγματα αυτά περιλαμβάνουν:\nΒακτηριακή κολπίτιδα. Μπορεί να αναπτυχθεί με ένα γκριζωπό-λευκό, δυσώδες υγρό. Η οσμή μπορεί να είναι πιο εμφανής μετά τη σεξουαλική επαφή.\nΜυκητιασική λοίμωξη. Το κύριο σύμπτωμα είναι η φαγούρα, αλλά μπορεί να έχετε και έκκριση ενός λευκού, παχύρρευστου υγρού.\nΤριχομονάδες. Μια μόλυνση που μπορεί να προκαλέσει την έκκριση ενός πρασινο-κίτρινου υγρού, μερικές φορές με αφρώδη υφή.\nΔείτε το γιατρό σας εάν παρουσιάσετε οποιαδήποτε ασυνήθιστη κολπική δυσφορία, ειδικά εάν:\nΔεν είχατε ποτέ ξανά στο παρελθόν κάποια κολπική λοίμωξη. Ο γιατρός σας μπορεί να καθορίσει την αιτία και να σας βοηθήσει να μάθετε να αναγνωρίζετε τα σημάδια και τα συμπτώματα.\nΕίχατε κολπικές μολύνσεις πριν, αλλά στην προκειμένη περίπτωση, φαίνονται διαφορετικές.\nΕίχατε πολλαπλούς ερωτικούς συντρόφους ή ένα πρόσφατο νέο σύντροφο. Θα μπορούσατε να έχετε κάποιο σεξουαλικά μεταδιδόμενο νόσημα. Τα σημάδια και τα συμπτώματα ορισμένων σεξουαλικά μεταδιδόμενων λοιμώξεων είναι παρόμοια με εκείνα της καντιντίασης ή της βακτηριακής κολπίτιδας.\nΈχετε ολοκληρώσει κάποια θεραπεία με φάρμακα κατά της καντιντίασης, αλλά τα συμπτώματα επιμένουν, έχετε πυρετό, ή έχετε μια ιδιαίτερα δυσάρεστη κολπική μυρωδιά. Αυτά είναι σημάδια ότι η λοίμωξη μπορεί να είναι από κάτι άλλο εκτός από ζύμη ή από ένα ανθεκτικό στέλεχος του ζυμομύκητα.\nTags: ΣΕΞ ΚΟΛΠΙΤΙΔΑ\nΡιγκατόνι Mε Aγκινάρες & Aρακά\nΤα Σπαράγγια Στη Διατροφή Μας\nΚαλή Τύχη Με Καλό Φενγκ Σούι


Η νέα μεγάλη φωνή της τζαζ Alicia Olatuja στο Half Note! - Πολιτισμός - Novasports.gr\n15/03/2019 • 22:30\nΤο επαγγελματικό της ντεμπούτο έγινε στην Opera House του Memphis ενώ και οι σπουδές της με Master’s degree στην περίφημη Manhattan School of Music ήταν στο κλασσικό τραγούδι και την όπερα. Αυτό της εξασφάλισε πολλές εμφανίσεις στην όπερα και το μουσικό θέατρο στα πρώτα της βήματα. Αργότερα, θα ξεκινήσει να εμφανίζεται σε περισσότερα gospel και jazz events και θα συνεργαστεί με καλλιτέχνες όπως η Chaka Khan, η Bebe Winans και ο σπουδαίος Christian McBride. H Alicia έχει πλέον εξελιχθεί σε μία εκπληκτική mezzo soprano που τραγουδάει jazz.\nΌμως το ουσιαστικό βήμα της προς την παγκόσμια αναγνώριση είναι όταν εκατομμύρια θεατών έμειναν άναυδοι βλέποντας και ακούγοντάς την να τραγουδά ως μοναδική σολίστ της χορωδίας του Brooklyn (Tabernacle Choir) στην δεύτερη ορκωμοσία του Προέδρου Obama. Τα μάτια όλου του κόσμου ξαφνικά ήταν πάνω της. Σχεδόν αμέσως μετά δημιούργησε το δικό της jazz ensemble και ηχογράφησε τον πρώτο της σόλο δίσκο με τίτλο “Timeless”.


Συνάντηση δημάρχου Ηρακλείου με εκπροσώπους των Ενώσεων Τυφλών - Νέα Κρήτη\nΣυνάντηση δημάρχου Ηρακλείου με εκπροσώπους των Ενώσεων Τυφλών\nΗμερομηνία δημοσίευσης: 27/05/2016, 13:36\nΤελευταία ενημέρωση: 27/05/2016, 13:37\nΤον Γενικό Γραμματέα του Πανελληνίου Συνδέσμου Τυφλών κ. Παναγιώτη Μαρκοστάμο και εκπροσώπους της Περιφερειακής Ένωσης Τυφλών Κρήτης δέχτηκε την Παρασκευή 27 Μαΐου στο γραφείο του ο Δήμαρχος Ηρακλείου κ. Βασίλης Λαμπρινός.\nΗ συζήτηση αφορούσε τα προβλήματα που αντιμετωπίζουν κινούμενοι στο Ηράκλειο οι άνθρωποι με μειωμένη όραση. Ένα από τα βασικότερα είναι και η παράνομη στάθμευση αυτοκινήτων σε θέσεις πάρκινγκ ΑΜΕΑ, στα πεζοδρόμια ή πάνω στις οδεύσεις για τους τυφλούς.\nΟ Δήμαρχος Ηρακλείου απάντησε ότι γνωρίζει για το συγκεκριμένο πρόβλημα και η ρητή εντολή του στη δημοτική αστυνομία είναι να μη δείχνει την παραμικρή ανοχή σε τέτοια φαινόμενα.\nΑπό την πλευρά τους, τόσο ο κ. Μαρκοστάμος όσο και ο πρόεδρος της Περιφερειακής Ένωσης Τυφλών Κρήτης κ. Παναγιώτης Γραμμενίδης, εξέφρασαν την ικανοποίησή τους για τις προσπάθειες του Δήμου Ηρακλείου να διευκολύνει την καθημερινότητα τους στην πόλη και ευελπιστούν να συνεχιστεί η καλή συνεργασία με τον Δήμο στα θέματα που αφορούν τους τυφλούς.


Ρ. Δούρου: «Ασπίδα» ενάντια σε αυτούς που θέλουν να κάνουν την Αττική ιδιωτική κλινική ευεξίας - Ενυπόγραφα\nΕιστε Εδω:Αρχική»ΠΕΡΙΦΕΡΕΙΑ»Ρ. Δούρου: «Ασπίδα» ενάντια σε αυτούς που θέλουν να κάνουν την Αττική ιδιωτική κλινική ευεξίας\nBy ΕΝΥΠΟΓΡΑΦΑ on Κυριακή 21 Απριλίου 2019 10:38 ΠΕΡΙΦΕΡΕΙΑ\n«Πρέπει να υψώσουμε μια τεράστια ασπίδα απέναντι στους θιασώτες του νεοφιλελευθερισμού, που θέλουν να μετατρέψουν την Περιφέρεια Αττικής σε… ιδιωτική κλινική και να προσφέρουν ευεξία για όλους». Αυτό δήλωσε, μεταξύ άλλων, η περιφερειάρχης Αττικής, Ρένα Δούρου, στο debate μεταξύ των υποψηφίων για την Περιφέρεια Αττικής που διοργάνωσε ο τηλεοπτικός σταθμός Blue Sky και ο δημοσιογράφος Άκης Παυλόπουλος, στο πλαίσιο της εκπομπής «Παρεμβάσεις».\n«Έχω υπογράψει συμβόλαιο αξιοπρέπειας με τους πολίτες της Αττικής, σύμφωνα με το οποίο δεν θα ταυτιστώ με το χθες, τα λάθη του παρελθόντος και δεν θα κοιτάξω να “αποδράσω” με την πρώτη ευκαιρία από την Αυτοδιοίκηση. Ήρθα για να μείνω», προσέθεσε η ίδια.\nΗ περιφερειάρχης, αφού επισήμανε ότι δεν προσεγγίζει την Τοπική Αυτοδιοίκηση συγκυριακά, ανέδειξε σε αδρές γραμμές το έργο της θητείας της, τονίζοντας παράλληλα ότι οι συνυποψήφιοί της δεν παρουσιάζουν τις προγραμματικές τους θέσεις για την Αττική, παρά μόνο κάνουν γενικόλογες κριτικές στη σημερινή διοίκηση, με fake news και παραπληροφόρηση.\nΗ περιφερειάρχης δήλωσε επίσης ότι η Περιφέρεια Αττικής ζητά να αναλάβει την ευθύνη της κατεδάφισης των αυθαιρέτων, απευθύνοντας μάλιστα το σχετικό ερώτημα προς τους συνυποψηφίους τους, το οποίο έμεινε αναπάντητο – γεγονός που επισήμανε η περιφερειάρχης, εξηγώντας ότι φοβούνται το πολιτικό κόστος, όπως αναφέρεται στην ανακοίνωση της ίδιας.\nΗ κ. Δούρου αναφέρθηκε στο δίχτυ κοινωνικής προστασίας που έχει δημιουργήσει η Περιφέρεια Αττικής, στα κρίσιμα έργα υποδομής, στα αναπτυξιακά έργα, την υψηλή απορροφητικότητα της Αττικής, στη νέα πολιτική διαχείρισης των απορριμμάτων, με έμφαση στην ανακύκλωση, στις σχέσεις με τους Δήμους, ενώ αναφερόμενη στην εφαρμογή της απλής αναλογικής, είπε ότι «δεν πρέπει να φοβόμαστε την ανόθευτη έκφραση των πολιτών».\n«Προασπίζομαι τη διοίκηση, τους υπαλλήλους και την αίσθηση της αξιοπρέπειας που πρέπει να κυριαρχεί στον δημόσιο βίο», κατέληξε η Ρένα Δούρου, καλώντας τους πολίτες «να προσέλθουν στις κάλπες για να μην μπει τέλος στο έργο που έχει ξεκινήσει εδώ και 4,5 χρόνια».\nΤα βασικά σημεία των παρεμβάσεων της Περιφερειάρχη:\n«Δεν είμαστε ίδιοι όλοι οι πολιτικοί, ώστε να προσεγγίζουμε ως περαστικοί την Αυτοδιοίκηση. Τη μια φορά ως περιφερειάρχες, την άλλη ως δήμαρχοι, την άλλη μετέχοντας στην κεντρική πολιτική σκηνή».\n«Η Περιφέρεια προσέφερε δίχτυ ασφαλείας και κοινωνικές δομές, σε συνδυασμό με αναπτυξιακές δράσεις, για να βγούμε από την κρίση. Διατρέχουμε τον κίνδυνο αν εκλεγεί κάποιος από τους συνυποψηφίους μου, να επιστρέψουμε σε παλιές, αρνητικές πρακτικές. Κάναμε ορατή την Περιφέρεια και τη φέραμε στο προσκήνιο. Όσα κάναμε αυτά τα 5 χρόνια, έβαλαν την Αττική σε άλλες ράγες».\n«Με την απλή αναλογική θα χρειαστεί σύνεση, συνεννόηση και συνεργασία, την επόμενη μέρα των εκλογών, για να διοικηθεί αποτελεσματικά η Περιφέρεια Αττικής. Σε αυτά τα 5 χρόνια απέφυγα δελτία Τύπου με προσωπικούς χαρακτηρισμούς για τον κ. Πατούλη και τον κ. Σγουρό. Άνθρωποι που ψήφισαν κατά της απλής αναλογικής, δείχνουν να θυμούνται τη συναίνεση μονάχα τώρα, προεκλογικά. Δεν πρέπει να φοβόμαστε την ανόθευτη έκφραση των πολιτών».\n«Οι συνυποψήφιοί μου πηγαίνουν και βλέπουν από κοντά τα έργα που υλοποιήσαμε, και όμως τα χαρακτηρίζουν αόρατα. Μπορεί να… φταίει η Δούρου για όλα, αλλά δεν μπορείς να υποτιμάς έτσι την αντίληψη των πολιτών».\n«Η Περιφέρεια Αττικής έχει υψηλά ποσοστά απορροφητικότητας κονδυλίων. Κάναμε συγκεκριμένο και μετρήσιμο έργο, που βλέπουν οι πολίτες σε κάθε γειτονιά. Με την επίκληση της… ηλιοφάνειας και με ωραίες κουβέντες, δεν δημιουργούνται θέσεις εργασίας. Όταν δεν έχεις φέρει αποτέλεσμα στον Δήμο σου, πώς να περιμένουν οι πολίτες ότι θα καταφέρεις στην Περιφέρεια;».\n«Κατορθώσαμε να στηρίξουμε, με τις Ολοκληρωμένες Χωρικές Επενδύσεις, τις ΟΧΕ, συστάδες Δήμων, με επικεφαλής την Αθήνα, τον Πειραιά, για την υλοποίηση έργων – δυστυχώς μέχρι στιγμής η Αθήνα έχει ενεργοποιήσει ένα πολύ μικρό ποσοστό από τα 85 εκατομμύρια, ενώ το ποσοστό ενεργοποίησης του Πειραιά επί του συνόλου των 80 εκατομμυρίων, είναι μηδενικό. Η ΟΧΕ της οποίας τέθηκε επικεφαλής ο κ. Πατούλης δεν τηρούσε τις προϋποθέσεις και αποκλείστηκε, συμπαρασύροντας και τους Δήμους που μετείχαν σε αυτήν».\n«Καταθέσαμε συγκεκριμένες προτάσεις στις κρατικές αρχές, διεκδικήσαμε και όταν χρειάστηκε συγκρουστήκαμε με τα αρμόδια υπουργεία. Δεν κρυφτήκαμε πίσω από τα κενά του νόμου και την επικάλυψη αρμοδιοτήτων».\n«Στον Δήμο Αμαρουσίου είδαμε αβελτηρία και αδράνεια, και ζητήσαμε από το υπουργείο Υποδομών να παρέμβει για να βελτιωθεί η κατάσταση με το Ρέμα Σαπφούς της περιοχής».\n«Όλα τα ένσημα που κόλλησα στη ζωή μου, πριν με τιμήσει με θεσμικές ιδιότητες ο ελληνικός λαός, είναι στον ιδιωτικό τομέα. Θέλουμε τον σοβαρό και υγιή ιδιωτικό τομέα, που δεν λειτουργεί παρασιτικά, αναζητώντας πολιτικά στηρίγματα στον δημόσιο τομέα, γιατί έτσι χρεοκόπησε το κράτος μας. Να μην βάλουμε, για παράδειγμα, υπερ-εργολάβους στη διαχείριση των απορριμμάτων, με δυσμενείς για την Περιφέρεια όρους».\n«Συγκεντρώσαμε τις καταθέσεις της Περιφέρειας Αττικής από διάφορες τράπεζες με χαμηλό επιτόκιο, και τις καταθέσαμε στην Τράπεζα της Ελλάδας όπου δεν υπήρχε κίνδυνος για “κούρεμα”. Έτσι κέρδισε η Περιφέρεια τουλάχιστον 20 εκατομμύρια ευρώ, μέσω των επιτοκίων. Τα χρήματα αξιοποιήθηκαν για σημαντικά έργα που υλοποίησαν αρκετοί Δήμοι».\n«Θέλω να είμαι μέρος της λύσης και όχι μέρος του προβλήματος. Πορίσματα ανεξάρτητων εμπειρογνωμόνων και επιθεωρητών της Δημόσιας Διοίκησης, τονίζουν ότι τα στελέχη της Περιφέρειας Αττικής έπραξαν το καθήκον τους, στην περίπτωση των δυο εθνικών τραγωδιών που βιώσαμε».\n«Για τα αντιπλημμυρικά της Μάνδρας, το καλοκαίρι του 2014, λίγο πριν αποχωρήσει, ενεκρίθηκαν περιβαλλοντικοί όροι από τον κ. Σγουρό. Έδωσα εντολή να προχωρήσουν οι απαραίτητες διαδικασίες, που οδήγησαν στο να αποκτήσει η Περιφέρεια Αττικής μελέτη, τον Ιανουάριο του 2016. Δεν μας είχε αφήσει ο κ. Σγουρός κάποια μελέτη, την οποία εμείς αγνοήσαμε. Αντιθέτως εμείς “τρέξαμε” όλες τις απαραίτητες διαδικασίες σε όλα τα επίπεδα. Κι έτσι σήμερα, πέρα από το έργο διευθέτησης του ρέματος της Αγίας Αικατερίνης και του χειμάρρου Σούρες, υλοποιούμε και τη νέα χάραξη του δρόμου, καθώς η παλιά Εθνική οδός Αθηνών – Θηβών είχε κατασκευαστεί μέσα στο ρέμα! Εμείς υλοποιούμε σήμερα την εθνική οδό που τάζει ο κ. Μητσοτάκης».\n«Για την εθνική τραγωδία στο Μάτι, δεν θα πάρω τη σκυτάλη από όσους ακούμε τις τελευταίες ημέρες να μιλούν για σκευωρίες και διώξεις, αναφερόμενοι σε δικές τους υποθέσεις με τη Δικαιοσύνη. Σε ό,τι με αφορά περιμένω με υπομονή. Οι ανθυποψήφιοι μου λένε διαφορετικά πράγματα όταν βρίσκονται σε θέση ευθύνης, και διαφορετικά προεκλογικά.\n»Είναι επικίνδυνο αυτό που λέει ο κ. Πατούλης, ο οποίος ουσιαστικά ζητάει να παριστάνει ο περιφερειάρχης τον πυροσβέστη και να σβήνει φωτιές. Και αυτό, ενώ πέρσι έπιασε φωτιά η παράνομη χωματερή του Δήμου Αμαρουσίου. Οι πυροσβέστες που ακούνε τον κ. Πατούλη να λέει ότι πρέπει ο περιφερειάρχης να τους συντονίζει, αγανακτούν».\n«Το να παριστάνεις τον μη αρμόδιο και να φωτογραφίζεσαι στα γκαλά, αλλά να κρύβεσαι στα δύσκολα, είναι μια συμπεριφορά την οποία επιλέξαμε να μην ακολουθήσουμε. Ενισχύσαμε τις υπηρεσίες, καθώς και την υλοποίηση ενός σοβαρού σχεδιασμού. Δεν μπορούμε να λέμε ότι, δεν είμαστε αρμόδιοι, στη σημερινή συγκυρία για την πατρίδα μας.\n»Δεν έχουν δεσμευτεί οι ανθυποψήφιοί μου ότι δέχονται να αναλάβουν την αρμοδιότητα για το γκρέμισμα των αυθαιρέτων, όπως ζητάμε εμείς. Εκείνοι φοβούνται το πολιτικό κόστος και υπεκφεύγουν».\n«Απόψε πήραμε ένα δείγμα γραφής του τι μας περιμένει αν επιτρέψουμε να ξαναγυρίσει το παλιό και οι συγκεκριμένες νοοτροπίες στην Περιφέρεια Αττικής. Να προσέλθουν οι πολίτες στην κάλπη, ώστε να μην σταματήσει το έργο που υλοποιήθηκε τα τελευταία 4,5 χρόνια».\n«Οι ανθυποψήφιοί μου δεν περιγράφουν το όραμά τους για την Περιφέρεια Αττικής. Εξαντλούνται σε κριτική και fake news. Προασπίζομαι τη διοίκηση, τους υπαλλήλους και την αίσθηση της αξιοπρέπειας που πρέπει να κυριαρχεί στον δημόσιο βίο. Ο κ. Πατούλης λέει τόσα ψέματα όσα και τα σκουπίδια που στέλνει ως Δήμος Αμαρουσίου στον ΧΥΤΑ Φυλής. Δεν έχει σχέδιο για την ανακύκλωση, δεν έκανε τίποτα, και δεν έχει προτάσεις για τη διαχείριση των απορριμμάτων. Θα πρέπει να περιμένουμε να περάσουν οι εκλογές, για να μάθουμε τι θέλει να κάνει. Έχει επιδείξει μηδενικό έργο».\nΟλόκληρο το debate του BlueSky, εδώ: https://youtu.be/2TGgIzESrUM\nΠεριφέρεια Αττικής Ρένα Δούρου


Μπορούν να πραγματοποιηθούν εντός 7 ημερών από την έκδοση του παραστατικού και ισχύουν οι εξής προϋποθέσεις:\nΚράνη, είδη ένδυσης και υπόδησης δεν επιστρέφονται μετά την χρήση τους σε καμία περίπτωση. Το είδος προκειμένου να γίνει αντικατάσταση θα πρέπει να είναι στην αρχική του κατάσταση με τις ζελατίνες και τα ταμπελάκια του.\nΠριν από οποιαδήποτε επιστροφή, θα πρέπει πρώτα να έχετε επικοινωνήσει μαζί μας μέσω e-mail ή τηλεφωνικώς εντός 24 ωρών από την ημέρα παραλαβής, προκειμένου να καταγραφεί, σε αντίθετη περίπτωση η επιστροφή δε θα γίνεται δεκτή.\nΧρήματα δεν επιστρέφονται πάρα μόνο σε περίπτωση αδυναμίας μας να καλύψουμε τυχόν έλλειψη κάποιου προϊόντος.\nΣε περίπτωση που έχει γίνει ειδική παραγγελία για το προϊόν σας δεν μπορεί να επιστραφεί ή να αντικατασταθεί ή να επιστραφούν χρήματα.\nΕγγύηση: Το κατάστημά μας τηρεί την εγγύηση που δίνει η εκάστοτε αντιπροσωπεία στα επώνυμα είδη και προβαίνει σε αλλαγή τυχόν ελαττωματικού προϊόντος ή δωρεάν επισκευής αυτού. Στην περίπτωση αυτή το προϊόν αντικαθίσταται ή επισκευάζεται χωρίς καμία επιβάρυνση από την πλευρά του πελάτη.\n*Απαραίτητη προϋπόθεση η προσκόμιση του πρωτότυπου παραστατικού αγοράς.\nΓια οποιαδήποτε διευκρίνιση και σε οποιαδήποτε άλλη περίπτωση επικοινωνήστε άμεσα μαζί μας, ώστε να βρεθεί η καλύτερη δυνατή λύση. Η ικανοποίηση των πελατών μας είναι το πρώτο μας μέλημα.


Μαντώ Γαστεράτου: Έφυγα για διακοπές και τον Σεπτέμβρη πληροφορήθηκα ότι τελικά δεν θα είμαι στην παρουσίαση - Newsbeast\nΜαντώ Γαστεράτου: Έφυγα για διακοπές και τον Σεπτέμβρη πληροφορήθηκα ότι τελικά δεν θα είμαι στην παρουσίαση\nΓια την αντικατάσταση της στο «Mega Star» μίλησε η παρουσιάστρια\nΣτο πλατό της εκπομπής «Πρωινό» βρέθηκε καλεσμένη η Μαντώ Γαστεράτου το πρωί της Πέμπτης και μίλησε για την καθημερινότητα της με το παιδί της αλλά και τα επαγγελματικά της βήματα.\n«Κάθε μέρα τον κοιτάζω μέσα στα μάτια και του λέω ότι είμαι ερωτευμένη μαζί του» είπε η Μαντώ Γαστεράτου για τον γιο της ενώ τόνισε πως από την στιγμή που έγινε μητέρα, ενηλικιώθηκε.\n«Μου έχει βγάλει μια πολύ τρυφερή πλευρά μου και νιώθω ότι από τη στιγμή που έγινα μητέρα ενηλικιώθηκα. Τη στιγμή που τον κράτησα στα χέρια είπα “Ενηλικιώθηκες Μαντώ!”. Το δικό μου εσωτερικό παιδί μεγαλώνει μαζί του. Άλλαξε ο τρόπος που σκέφτομαι και συμπεριφέρομαι. Άλλαξα απότομα. Έχω αποχωριστεί εκείνο το κομμάτι το πιο αυθόρμητο, το πιο παρορμητικό και πια είμαι πολύ πιο ώριμη εξαιτίας του Γιώργου» είπε η Μαντώ Γαστεράτου για το ρόλο της ως μητέρα.\nΗ αντικατάσταση στο «Mega Star»\nΓια την αντικατάσταση στο «Mega Star» όπου βρισκόταν στο τιμόνι της παρουσίασης την προηγούμενη σεζόν, η Μαντώ Γαστεράτου τόνισε: «Υπήρξαν κάποιες συζητήσεις πριν τις καλοκαιρινές διακοπές τον Ιούλιο με θετικό πρόσημο. Είχαμε συζητήσει και για κάποιες αλλαγές. Έφυγα για καλοκαιρινές διακοπές και μετά τον Σεπτέμβρη πληροφορήθηκα ότι τελικά δεν θα είμαι εγώ στον ρόλο της παρουσίασης. Σίγουρα με στεναχώρησε. Ήταν κάτι που είχα προγραμματίσει και περνούσα πολύ ωραία. Παρόλα αυτά φεύγω με θετικό πρόσημο γιατί μου δόθηκε η ευκαιρία και το έζησα. Ήθελα να το κάνω. Είναι κάτι που είναι κοντά στα νερά μου. Κάνω τόσα χρόνια ραδιόφωνο».\nΣε ότι αφορά τα επόμενα επαγγελματικά της βήματα, η Μαντώ Γαστεράτου ανέφερε πως τηλεοπτικά δεν έχει κανονίσει κάτι. «Ήθελα να πάρω την απόστασή μου απ’ όλα αυτά, κάνω ένα διάλειμμα και ό,τι έρθει θέλω να το εξετάσω αυτή τη φορά. Θέλω να σταματήσω πια να προσαρμόζομαι. Κάθε φορά που μου έρχεται μια τηλεοπτική πρόταση το πρώτο που κάνω είναι να προσαρμόζομαι και να μην δέχομαι την κατάσταση ως αλλαγή. Αυτό μου αφήνει κάποια ερωτηματικά και δεύτερες σκέψεις για το πόσο ταιριάζω κάθε φορά» είπε η παρουσιάστρια.